****

**Knattspyrnulögin 2018-19**

**(útgáfa uppfærð vegna 2019)**

Í þessu hefti er að finna íslenska þýðingu á knattspyrnulögunum 2018-19.

Breytingar þær sem Alþjóðanefnd knattspyrnusambanda (IFAB) gerir á knattspyrnulögunum hverju sinni taka alla jafna ekki gildi fyrr en 1. júní ár hvert, en að fenginni heimild IFAB tók stjórn KSÍ þá ákvörðun að nýja útgáfa laganna skyldi gilda á Íslandi allt frá upphafi keppni í Mjólkurbikarnum 12. apríl 2018.

Í þessu hefti er því eingöngu um að ræða íslenska þýðingu á sjálfum texta laganna og því fylgja hér ekki ýmsar skýringarmyndir o.þ.h. sem finna má í upprunalegu ensku útgáfunni. Því vísast beint til ensku útgáfunnar vegna þeirra. Til einföldunar er í þessu hefti einnig sleppt öllum ákvæðum laganna sem snúa að vídeó-aðstoðardómgæslu (VAR).

Á vef KSÍ undir flipanum "dómaramál" er hægt að nálgast ensku útgáfu laganna ásamt íslensku ítarefni. Komi í ljós að sú íslenska þýðing sem hér birtist, eða annað íslenskt kynningarefni um lögin, feli í sér einhverjar misfellur eða villur í þýðingu er það enska útgáfa laganna sem gildir.

Til áherslu eru allar breytingar frá síðustu útgáfu laganna sem birtast hér í **íslenskri útgáfu knattspyrnulaganna 2018-19**, stórar sem smáar, skyggðar með ljósbláu yfir textann.

Reykjavík, í desember 2018

Dómaranefnd KSÍ

**1. grein - Leikvöllurinn**

**1. Yfirborð leikvallar**

Yfirborð leikvalla skulu vera alfarið úr náttúrulegu efni eða, ef mótareglur heimila, alfarið úr gerviefni, nema þar sem mótareglur heimila blendingskerfi úr gervi- og náttúrlegu efni ("hybrid system).

Yfirborð leikvalla úr gerviefni skal vera grænt að lit.

Þar sem notað er yfirborð úr gerviefni, hvort sem er í mótaleikjum milli landsliða á vegum sambanda innan FIFA eða í milliríkja mótaleikjum félagsliða, skal yfirborðið standast gæðakröfur FIFA um knattspyrnusvörð eða alþjóðlega staðalinn um gervigras, nema IFAB veiti sérstaka undanþágu .

**2. Merking leikvallar**

Leikvöllurinn skal vera rétthyrndur og merktur með samfelldum línum sem ekki mega skapa neina hættu; nota má gervigras í merkingar á grasvöllum ef það skapar ekki hættu. Línurnar tilheyra þeim svæðum sem þær afmarka.

Einungis má merkja völlinn með þeim línum sem getið er um í 1. grein laganna.

Tvær lengri útlínurnar nefnast hliðarlínur en tvær þær styttri marklínur.

Miðlína, sem snertir miðpunkt beggja hliðarlína, skiptir leikvellinum í tvo helminga.

Miðjupunktur er á miðri miðlínunni. Hringur með 9,15m radíus er merktur umhverfis hann.

Setja má merki utan leikvallar 9,15m frá hornboganum, hornrétt á mark- og hliðarlínur.

Allar línur skulu vera jafnbreiðar og ekki breiðari en 12sm. Marklínurnar skulu vera jafnbreiðar markstöngunum og markslánni.

Þar sem yfirlag úr gerviefni er notað er heimilt að merkja völlinn með öðrum línum svo fremi sem þær séu í öðrum lit og skýrt aðgreinanlegar frá þeim línum sem merkja knattspyrnuvöllinn.

Geri leikmaður óheimil merki á leikvöllinn ber að áminna hann fyrir óíþróttamannslega framkomu. Veiti dómarinn slíku athæfi eftirtekt á meðan á leik stendur ber honum að áminna leikmanninn fyrir óíþróttamannslega framkomu næst þegar boltinn fer úr leik.

**3. Stærðir**

Hliðarlínan skal vera lengri en marklínan.

Lengd (hliðarlína): minnst 90m

mest 120m

Lengd marklína): minnst 45m

mest 90m

**4. Stærðir í alþjóðaleikjum**

Lengd (hliðarlína): minnst 100m

mest 110m

Lengd (marklína): minnst 64m

mest 75m

Mótareglur geta kveðið á um lengdir mark- og hliðarlínanna innan ofangreindra marka.

* Mælt er frá ytri brúnum línanna enda tilheyra þær þeim svæðum sem þær afmarka.
* Mælt er frá miðju vítapunktsins að brún marklínunnar nær marknetinu.

**5. Markteigurinn**

Tvær línur eru dregnar hornrétt á marklínu 5,5m frá innri brún markstangar. Þessar línur ná 5,5m inn á leikvöllinn og eru tengdar saman með línu sem dregin er samsíða marklínu. Svæðið sem afmarkast af þessum línum og marklínunni er markteigurinn.

**6. Vítateigurinn**

Tvær línur eru dregnar hornrétt á marklínu 16,5m frá innri brún hvorrar markstangar. Þessar línur ná 16,5m inn á leikvöllinn og eru tengdar saman með línu sem dregin er samsíða marklínu. Svæðið sem afmarkast af þessum línum og marklínunni er vítateigurinn.

Innan hvors vítateigs er settur vítapunktur 11m frá marklínunni mitt á milli markstanganna.

Hringbogi með 9,15m radíus frá hvorum vítapunkti er merktur utan vítateigsins.

**7. Hornboginn**

Hornbogi, fjórðungur úr hring með 1m radíus frá hverri hornfánastöng, er merktur innan leikvallarins.

**8. Fánastangir**

Stöng með fána skal sett í hvert horn og skal hún ekki vera lægri en 1,5m og ekki oddmjó að ofan.

Fánastangir má einnig setja við hvorn enda miðlínu, þó ekki nær en 1m frá hliðarlínu.

**9. Boðvangurinn**

Boðvangurinn á við um leiki sem fara fram á leikvöllum þar sem er að finna ákveðið svæði með sætum fyrir forráðamenn liða og varamenn og leikmenn sem skipt hefur verið af velli, eins og lýst er hér að neðan.

* boðvangurinn samsvarar lengd svæðisins með sætunum að viðbættum einum metra við hvorn. enda og nær fram að einum metra frá hliðarlínu.
* merkja skal boðvanginn til að skilgreina svæðið.
* mótareglur kveða á um fjölda þeirra sem leyft er að vera í boðvangi.
* þeir sem eru í boðvangi:
* eru tilgreindir fyrir leik í samræmi við mótareglur.
* skulu koma fram með ábyrgum hætti.
* skulu halda sig innan marka hans nema við sérstakar kringumstæður, t.d. sjúkraþjálfari/læknir sem fer inn á leikvöllinn með leyfi dómarans til þess að meta meiðsli leikmanns.
* aðeins einn aðili í einu má koma leikrænum leiðbeiningum á framfæri af boðvangi.

**10. Mörk**

Mark skal sett á miðju hvorrar marklínu.

Mark er gert úr tveimur lóðréttum markstöngum, jafn langt frá hornfánastöngum, og láréttri þverslá sem tengir þær saman að ofan. Markstangir og þverslá skulu vera úr viðurkenndu efni. Lögun þeirra skal vera ferhyrnd, rétthyrnd, sívöl eða sporöskjulaga og af þeim má ekki stafa hætta fyrir leikmenn.

Lengd milli innri brúnar markstanga er 7,32m og hæð frá neðri brún þverslár til jarðar er 2,44m.

Staðsetning markstanganna á marklínunni skal vera í samræmi við skýringarmyndirnar (sjá ensku útgáfuna).

Markstangirnar tvær og þversláin skulu hvera hvítar að lit og vera sömu breiddar og þykktar, þó ekki meira en 12sm.

Ef þverslá fer úr skorðum eða brotnar skal leikur stöðvaður þar til hún hefur verið lagfærð eða komið fyrir að nýju á sínum stað. Takist ekki að gera við þverslána skal leiknum slitið. Ekki er heimilt að nota kaðal eða annan sveigjanlegan eða hættulegan búnað í stað þverslár. Leikur er hafinn að nýju með því að boltinn er látinn falla.

Festa má net við mörkin og til jarðar aftan við mörkin, enda séu þau hengd vandlega upp og hindri ekki markvörðinn.

**Til öryggis**

Mörk (þ.m.t. færanleg mörk) skulu fest tryggilega til jarðar.

**11. Marklínutækni (MLT)**

Nota má MLT kerfi í þeim tilgangi að staðfesta hvort mark hafi verið skorað til að styðja við ákvörðun dómarans.

Ef MLT er notað ber mótshöldurum að ganga úr skugga um að breytingar á markrammanum standist þá forskrift sem sett er fram í "Gæðastaðli FIFA fyrir MLT" og séu í samræmi við knattspyrnulögin. Notkun MLT er háð því að kveðið sé á um notkun hennar í viðeigandi mótareglum.

**Meginreglur fyrir MLT**

* MLT á eingöngu við um marklínuna og er eingöngu notuð til þess að ganga úr skugga um hvort mark hafi verið skorað eða ekki.
* Ábendingin um að mark hafi verið skorað verður að berast strax og staðfestast sjálfkrafa innan einnar sekúndu eingöngu til dómarateymisins í gegnum MLT-kerfið (með titringi og sýnilegu merki í úr dómarans).

**Forskrift fyrir og kröfur til MLT**

Ef MLT er notað í mótaleikjum ber mótshöldurum að ganga úr skugga um að kerfið standist einhvern af eftirfarandi stöðlum:

* FIFA Quality PRO
* FIFA Quality
* IMS - INTERNATIONAL MATCH STANDARD

Hinar mismunandi útfærslur þeirra fyrirtækja sem bjóða upp á MLT þurfa að hafa hlotið staðfestingu óháðrar prófunarstofu sem sannreynt hefur nákvæmni og virkni búnaðarins í samræmi við prófunarhandbókina.

Ef MLT er notað ber dómaranum að prófa virkni búnaðarins fyrir leikinn í samræmi við þær kröfur sem settar eru fram í "Handbók FIFA fyrir Prófun á Virkni MLT". Ef búnaðurinn virka ekki í samræmi við kröfur handbókarinnar er dómaranum óheimilt að nota MLT og skal hann tilkynna það til viðeigandi yfirvalda.

**12. Viðskiptaauglýsingar**

Hvorki raunverulegar auglýsingar né sýndarauglýsingar eru leyfðar á leikvellinum, á svæðinu inni í mörkunum á milli marklína og –neta, eða á boðvangi, eða á jörðinni innan við 1m frá útlínum vallarins, frá því að liðin koma inn á leikvöllinn og þar til þau hafa yfirgefið hann í hálfleik og frá því að liðin koma aftur inn á leikvöllinn og þar til að leik loknum. Auglýsingar eru óheimilar á mörkum, marknetum, fánastöngum, eða fánum þeirra, og engan utanaðkomandi búnað (myndavélar, hljóðnema o.s.frv.) má festa á þessa hluti.

Að auki skulu uppréttar viðskiptaauglýsingar vera a.m.k.:

* 1m frá hliðarlínum vallarins.
* jafn langt frá marklínunni og dýpt marknetsins.
* 1m frá marknetinu.

**13. Einkennistákn og merki**

Hvort heldur um er að ræða raunverulegar eftirlíkingar eða sýndargerðir af einkennistáknum eða merkjum FIFA, álfusambanda, meðlimasambanda/knattspyrnusambanda, deilda/móta, félaga eða annarra aðila, eru þær bannaðar á meðan á leik stendur á leikvellinum, marknetunum og því svæði sem þau afmarka, mörkunum og fánastöngunum. Þau eru þó heimil á fánunum á fánastöngunum.

**2. grein - Boltinn**

**1. Gæði og mál**

Allir boltar skulu vera:

* hnöttóttir.
* gerðir úr efni við hæfi.
* að ummáli ekki meira en 70sm og ekki minna en 68sm.
* ekki meira en 450g og ekki minna en 410g að þyngd við upphaf leiks.
* með þrýsting 0,6 – 1,1 loftþyngd (600 – 1100 g/cm2) við sjávarmál.

Allir boltar sem notaðir eru í opinberum mótaleikjum sem skipulagðir eru á vegum FIFA og álfusambandanna skulu bera eina af eftirfarandi áletrunum:

* FIFA Quality PRO
* FIFA Quality
* IMS - INTERNATIONAL MATCH STANDARD

Sérhvert þessara gæðamerkja gefur til kynna að boltinn hafi verið prófaður opinberlega og reynst vera í samræmi við sérstakar kröfur, sem gerðar eru til viðkomandi merkis, sem eru til viðbótar þeim lágmarkskröfum sem fram eru settar í 2. grein og verða að hafa hlotið samþykki IFAB. Stofnanir sem framkvæma þessar prófanir eru háðar viðurkenningu FIFA.

Þar sem notast er marklínutækni (MLT) verða þeir boltar, sem búnir eru þar til gerðum skynjurum/sendibúnaði, að bera eina af ofangreindum áletrunum.

Meðlimasambönd geta einnig gert þá kröfu að í mótum á þeirra vegum séu notaðir boltar með einhverri ofangreindra áletranna.

Í opinberum mótaleikjum sem skipulagðir eru á vegum FIFA, álfusambandanna eða meðlimasambandanna eru engar viðskiptaauglýsingar leyfðar á boltanum nema merki/tákn keppninnar, framkvæmdaaðila hennar og viðurkennt vörumerki framleiðandans. Mótareglur kunna að takmarka stærð og fjölda slíkra merkja.

**2. Skipt um gallaðan bolta**

Ef boltinn verður ónothæfur:

* er leikur stöðvaður og
* hafinn að nýju með því að varaboltinn er látinn falla á þeim stað sem boltinn varð ónothæfur.

Ef boltinn verður ónothæfur við upphafsspyrnu, markspyrnu, hornspyrnu, vítaspyrnu eða innkast er spyrnt (eða kastað inn) að nýju.

Ef boltinn verður ónothæfur við töku vítaspyrnu, eða í vítaspyrnukeppni, er hann hreyfist fram á við og áður en hann snertir leikmann eða þverslá eða markstangir er spyrnan endurtekin.

Ekki má skipta um bolta meðan á leik stendur nema með samþykki dómarans.

**3. Aukaboltar**

Koma má aukaboltum, sem standast kröfur 2. greinar laganna, fyrir kringum völlinn og er notkun þeirra undir stjórn dómara.

**3. grein - Leikmennirnir**

**1. Fjöldi leikmanna**

Leikur fer fram milli tveggja liða sem hvort um sig er ekki skipað fleiri en ellefu leikmönnum og skal einn þeirra vera markvörður. Leikur getur hvorki hafist, né verið haldið áfram, ef annað hvort liðið er skipað færri leikmönnum en sjö.

Ef lið er skipað færri leikmönnum en sjö vegna þess að einn eða fleiri leikmenn hafa viljandi yfirgefið völlinn, er dómaranum ekki skylt að stöðva leikinn og hefur hann í valdi sínu að beita hagnaði, en hins vegar má ekki hefja leik að nýju eftir að boltinn hefur farið úr leik ef lið er ekki skipað sjö leikmanna lágmarksfjöldanum.

Ef mótareglur kveða á um að allir leikmenn og varamenn skuli vera skráðir á leikskýrslu fyrir upphafsspyrnu og lið hefur leik með færri en ellefu leikmönnum, mega einungis þeir leikmenn og varamenn sem skráðir voru á leikskýrsluna taka þátt í leiknum er þeir mæta til leiks.

**2. Fjöldi skiptinga**

Opinber mót

Að hámarki fimm skiptingar eru heimilar í leikjum sem leiknir eru í opinberum mótum skv. ákvörðun FIFA, álfusambandsins eða aðildarsambandsins, nema í mótum karla og kvenna þar sem í hlut eiga meistaraflokkar félaga í efstu deild eða A-landslið, en þar eru að hámarki leyfðar þrjár skiptingar.

Mótareglur skulu kveða á um:

* hversu marga varamenn megi tilnefna, frá þremur upp í tólf hið mesta.
* hvort nota megi einn varamann til viðbótar þegar leikur er framlengdur (hvort sem liðið hefur þá þegar notað heimilaðan fjölda skiptinga eða ekki).

Aðrir leikir

Í leikjum A-landsliða má að hámarki tilgreina tólf varamenn á leikskýrslu, en af þeim má nota sex hið mesta.

Í öllum öðrum leikjum má nota fleiri varamenn að því tilskildu að:

* liðin tvö nái samkomulagi um hámarksfjölda þeirra.
* dómarinn sé látinn vita fyrir leikinn.

Ef dómarinn er ekki látinn vita, eða ef samkomulag næst ekki áður en leikur hefst, er hvoru liði ekki heimilt að nota fleiri en sex varamenn.

**Endurteknar skiptingar**

Endurteknar skiptingar eru einungis heimilar í knattspyrnu barna, unglinga, öldunga og fatlaðra (allrar grasrótar/afþreyingar knattspyrnu), háð ákvörðun viðkomandi aðildarsambands, álfusambands eða FIFA.

**3. Framkvæmd leikmannaskipta**

Nöfn varamanna skulu tilkynnt dómaranum áður en leikur hefst. Sérhver varamaður sem ekki hefur verið nefndur á þeirri stundu má ekki taka þátt í leiknum.

Þegar skipta skal varamanni inn á fyrir leikmann skal eftirfarandi skilyrða gætt:

* upplýsa verður dómarann áður en fyrirhuguð leikmannaskipti fara fram.
* leikmaðurinn sem skipta skal út af fær heimild dómarans til þess að yfirgefa völlinn, sé hann ekki þegar utan vallar.
* leikmaðurinn, sem skiptir út af, þarf ekki endilega að yfirgefa völlinn við miðlínuna, en hann tekur ekki frekari þátt í leiknum nema í leikjum þar sem endurteknar skiptingar eru heimilar.
* ef leikmaður sem skipta á út af neitar að yfirgefa völlinn þá heldur leikurinn áfram.

Varamaðurinn má einungis koma inn á leikvöllinn:

* þegar leikur hefur verið stöðvaður.
* við miðlínu.
* eftir að leikmaðurinn sem hann skiptir við er farinn út af.
* eftir að hafa fengið um það merki frá dómaranum.

Leikmannskiptunum er lokið þegar varamaður kemur inn á leikvöllinn; frá þeirri stundu, telst sá sem fór af velli til leikmanna sem skipt hefur verið út af og varamaðurinn til leikmanna og er honum heimilt að setja leik í gang (taka innkast, hornspyrnu o.s.frv.), að því tilskildu að hann hafi fyrst stigið inn á leikvöllinn.

Allir leikmenn sem skipt hefur verið út af og varamenn lúta valdsviði dómarans, hvort sem þeir taka þátt í leiknum eða ekki.

**4. Skipt um markvörð**

Hvaða leikmaður sem er má skipta um stöðu við eigin markvörð að því tilskyldu að:

* dómarinn sé látinn vita áður en skiptin fara fram.
* skiptin fari fram þegar leikur hefur verið stöðvaður.

**5. Brot og refsiákvæði**

Ef skráður varamaður hefur leik frá byrjun í stað leikmanns og dómara er ekki tilkynnt um það skal:

* dómarinn leyfa varamanninum að halda áfram leik.
* varamaðurinn ekki beittur neinni agarefsingu.
* heimila skráða leikmanninum að gerast varamaður.
* ekki dregið úr fjölda heimilaðra skiptinga.
* dómarinn tilkynna um atvikið til viðeigandi yfirvalda.

Ef leikmannaskipti fara fram í hálfleik, eða fyrir upphaf framlengingar, ber að klára þetta ferli fyrir upphafsspyrnu leikhlutans. Ef dómarinn er ekki látinn vita af skiptingunni er leikmanninum engu að síður heimilt að leika áfram án þess að komi til nokkurrar agarefsingar á leikvellinum. Atvikið skal hins vegar tilkynnt til viðkomandi yfirvalda.

Ef leikmaður skiptir um stöðu við markvörð án undangengins leyfis dómarans, skal dómarinn:

* láta leikinn halda áfram.
* áminna báða leikmennina næst þegar boltinn fer úr leik, þó ekki ef skiptingin fór fram í hálfleik (þ.m.t. hálfleik framlengingar) eða á milli loka venjulegs leiktíma og upphafs framlengingar og/eða upphafs vítaspyrnukeppni.

Ef önnur brot eru framin á þessari lagagrein:

* skulu leikmennirnir áminntir.
* skal leikur hafinn að nýju með óbeinni aukaspyrnu frá þeim stað sem boltinn var þegar leikur varð stöðvaður.

**6. Leikmenn og varamenn sem vísað er af leikvelli**

Sé leikmanni vísað af leikvelli:

* áður en leikskýrslu hefur verið skilað, er óheimilt að skrá hann í nokkru hlutverki á leikskýrsluna.
* eftir að leikskýrslu hefur verið skilað, en fyrir upphafsspyrnu, má einn skráðra varamanna taka sæti hans í liðinu, en enginn má fylla skarð varamannsins; liðinu eru heimilar þrjár skiptingar eftir sem áður.
* eftir upphafsspyrnu kemur enginn inn á í hans stað.

Enginn má koma í stað skráðs varamanns, sem vikið er af leikvelli fyrir eða eftir upphafsspyrnu.

**7. Viðbótareinstaklingar inni á leikvellinum**

Þjálfarinn og aðrir forráðamenn liðs, sem tilgreindir eru á leikskýrslu (að undanskildum leikmönnum eða varamönnum), teljast til forráðamanna liðs. Sérhver sá sem ekki er skráður á leikskýrslu sem leikmaður, varamaður eða forráðamaður liðs er talinn vera utanaðkomandi aðili.

Ef forráðamaður liðs, varamaður, leikmaður sem hefur verið skipt eða rekinn út af, eða utanaðkomandi aðili fer inn á leikvöllinn skal dómarinn:

* einungis stöðva leikinn ef um truflun á leiknum er að ræða.
* láta fjarlægja viðkomandi af leikvellinum þegar leikur stöðvast næst.
* beita viðeigandi agarefsingu.

Ef leikur er stöðvaður og truflunin var af völdum:

* forráðamanns liðs, varamanns eða leikmanns sem hefur verið skipt eða rekinn út af, skal leikur hafinn að nýju með beinni aukaspyrnu eða vítaspyrnu.
* utanaðkomandi aðila, skal leikur hafinn að nýju með því að láta boltann falla.

Ef boltinn fer í markið og truflunin kemur ekki í veg fyrir að varnarmaður geti leikið boltanum, skal staðfesta markið ef boltinn fer inn (jafnvel þó snerting við boltann eigi sér stað), nema um hafi verið að ræða mark mótherjanna.

**8. Leikmaður sem er utan leikvallar**

Ef leikmaður, sem þarf heimild dómarans til þess að koma aftur inn á leikvöllinn, kemur aftur inn á leikvöllinn án leyfis dómara skal dómarinn:

* stöðva leik (þó ekki strax ef leikmaðurinn hefur ekki áhrif á leikinn eða meðlim dómarateymisins, eða ef beita má hagnaði).
* áminna leikmanninn fyrir að koma inn á leikvöllinn án leyfis.

Ef dómarinn stöðvar leik skal hann hafinn að nýju:

* með beinni aukaspyrnu frá þeim stað sem truflunin átti sér stað.
* með óbeinni aukaspyrnu frá þeim stað sem boltinn var þegar leikur var stöðvaður ef ekki var um truflun að ræða.

Leikmaður, sem fer óvart út fyrir línur vallarins í leikrænni aðgerð, telst ekki hafa gerst brotlegur.

**9. Mark skorað með viðbótareinstakling innan leikvallar**

Ef dómarinn gerir sér grein fyrir því, áður en hann hefur hafið leik að nýju, að viðbótareinstaklingur hafi verið inni á vellinum þegar markið var skorað:

* skal dómarinn ekki dæma markið gilt ef viðbótareinstaklingurinn var:
* leikmaður, varamaður, leikmaður sem hafði verið skipt eða rekinn út af, eða forráðamaður liðsins sem skoraði markið;leikur er hafinn að nýju með beinni aukaspyrnu frá þeim stað sem viðbótareinstaklingurinn var.
* utanaðkomandi aðili sem truflaði, nema truflunin hafi ekki komið í veg fyrir að varnarmaður gæti leikið boltanum (jafnvel þó snerting við boltann eigi sér stað), nema um hafi verið að ræða mark mótherjanna; leikur er hafinn að nýju með því að láta boltann falla.
* skal dómarinn dæma markið gilt ef viðbótareinstaklingurinn var:
  + leikmaður, varamaður, leikmaður sem hafði verið skipt eða rekinn út af, eða forráðamaður liðsins sem fékk á sig markið.
  + utanaðkomandi aðili sem truflaði ekki leikinn.

Í öllum ofangreindum tilfellum verður dómarinn að sjá til þess að viðbótareinstaklingurinn sé fjarlægður af leikvellinum.

Ef mark hefur verið skorað og leikur verið hafinn að nýju þegar dómarinn áttaði sig á því að viðbótareinstaklingur var inni á vellinum er ekki hægt að ógilda markið. Ef viðbótareinstaklingurinn er ennþá inni á vellinum þá skal dómarinn:

* stöðva leikinn.
* láta fjarlægja viðkomandi af leikvelli.
* hefja leik að nýju með því að láta boltann falla eða með aukaspyrnu eftir því sem við á.

Dómaranum ber að tilkynna um atvikið til viðeigandi yfirvalda.

**10. Fyrirliði**

Fyrirliðinn hefur hvorki sérstaka stöðu né nýtur neinna forréttinda, en hann ber hins vegar vissa ábyrgð á hegðun liðsins.

**4. grein - Búnaður leikmanna**

**1. Öryggi**

Leikmaður má ekki nota búnað eða klæðast neinu því sem er hættulegt.

Allir skartgripir (hálsmen, hringar, armbönd, eyrnalokkar, leðurólar, gúmmíteygjur o.s.frv.) eru stranglega bannaðir og ber að fjarlægja. Notkun vafninga (límbands) til að hylja skartgripi er ekki heimil.

Skoða ber útbúnað leikmanna fyrir upphaf leiks og varamanna áður en þeir fara inn á leikvöllinn. Ef leikmaður klæðist eða notar óheimilan/hættulegan búnað eða skartgripi skal dómarinn skipa leikmanninum að:

* fjarlægja viðkomandi hlut.
* yfirgefa leikvöllinn næst þegar leikur er stöðvaður ef hann er ófær eða ófús að fara að fyrirmælunum.

Áminna skal leikmann sem neitar að fara að fyrirmælunum, eða ef hann klæðist/ber viðkomandi hlut/búnað aftur.

**2. Skyldubúnaður**

Skyldubúnaður leikmanns samanstendur af eftirfarandi aðskildum hlutum:

* peysu eða skyrtu með ermum.
* stuttbuxum.
* sokkum – vafningar eða annað efni sem notað er utan á sokkana verður að vera sama litar og sá hluti sokkanna sem það er notað á eða hylur.
* legghlífar - þær skulu gerðar úr hentugu efni, veita hæfilega vernd og huldar algjörlega með sokkunum.
* skóbúnaði.

Markvörðum er heimilt að klæðast síðum æfingabuxum.

Ef leikmaður missir af sér skó eða legghlíf fyrir slysni ber honum að lagfæra það eins fljótt og auðið er og eigi síðar en þegar boltinn fer næst úr leik. Ef leikmaðurinn leikur boltanum og/eða skorar mark áður en honum gefst tími til að lagfæra búnaðinn skal markið staðfest.

**3. Litir**

* Liðin tvö skulu klæðast litum sem aðgreina þau frá hvort öðru og einnig frá dómarateyminu.
* Hvor markvörður um sig skal klæðast litum sem aðgreina hann frá öðrum leikmönnum og dómarateyminu.
* Ef peysur beggja markvarða eru sama litar og hvorugur þeirra hefur aðra peysu skal dómarinn leyfa að leikið skuli.

Undirskyrtur skulu vera í sama lit og meginlitur peysuermanna; undirbuxur skulu vera í sama lit og meginlitur stuttbuxnanna, eða faldur þeirra - allir leikmenn sama liðs klæðist undirbuxum sama litar.

**4. Annar búnaður**

Hættulaus hlífðarbúnaður, svo sem höfuðhlífar, andlitsgrímur, hné- og handleggshlífar, gerður úr mjúku, léttbólstruðu efni, er heimill svo og markmannshúfur og íþróttagleraugu.

**Höfuðbúnaður**

Sé höfuðbúnaður (að frátöldum markmannshúfum) borinn, skal hann:

* vera svartur eða sama meginlitar og peysan (að því gefnu að búnaður leikmanna sama liðs sé sama litar).
* vera í faglegu samræmi við útlit annars búnaðar leikmannsins.
* ekki vera áfastur peysunni.
* ekki skapa neina hættu fyrir leikmanninn sjálfan eða aðra leikmenn (t.d. með því hvernig hann er festur um hálsinn).
* vera án hluta sem flaksa frá yfirborði hans (án viðhengja).

**Rafræn samskipti**

Leikmönnum (þ.m.t. varamönnum og leikmönnum sem skipt eða reknir hafa verið út af) er óheimilt að bera eða nota hvers konar rafrænan eða annars konar samskiptabúnað (nema þar sem EPTS búnaður er heimill. Notkun forráðamanna á hvers konar rafrænum samskiptabúnaði er óheimil, nema þar sem málið snýst um velferð eða öryggi leikmanna, eða af taktískum/þjálfunar ástæðum, en þá einungis með litlum lófatölvum eða öðrum þráðlausum búnaði (t.d. míkrófón, heyrnartólum, tæki í eyra, "smart"síma, "smart"úri, spjaldtölvu eða fartölvu). Forráðamanni liðs sem notar óheimilan búnað eða hegðar sér á óviðeigandi hátt í tengslum við notkun rafræns samskiptabúnaðar verður vísað burtu úr boðvanginum.

**Rafrænn búnaður til mælinga á frammistöðu og staðsetningum (EPTS)**

Þar sem leikmenn bera á sér tæknibúnað sem tengist rafrænum frammistöðu- og staðsetningarbúnaði (EPTS) í opinberum mótaleikjum skipulögðum undir lögsögu FIFA, álfusambandanna eða knattspyrnusambanda aðildarþjóðanna, ber mótshaldaranum að ganga úr skugga um að tækjabúnaðurinn sem tengdur er búningi leikmannsins sé ekki hættulegur og að hann sé þannig merktur:

Þetta merki gefur til kynna að búnaðurinn hafi verið prófaður opinberlega og að hann standist lágmarksöryggiskröfur IMS (Staðal Alþjóðaleikja) sem FIFA hefur þróað og hlotið hefur samþykki IFAB. Stofnanir sem framkvæma þessar prófanir eru háðar samþykkti FIFA.

Þar sem rafrænn búnaður til mælinga á frammistöðu og staðsetningum (EPTS) er notaður (háð samþykki viðkomandi meðlimasambands/mótshaldara) ber mótshaldaranum að ganga úr skugga um að upplýsingarnar og gögnin sem send eru úr EPTS-búnaðinum til boðvangsins á meðan á leik stendur í opinberum mótaleikjum séu áreiðanlegar og nákvæmar.

FIFA hefur þróað fagstaðal, sem hlotið hefur samþykki IFAB, til þess að styðja mótshaldara í því samþykktarferli sem ganga þarf í gegnum til þess að fá áreiðanleika og nákvæmni EPTS-búnaðarins staðfestan. Þessum fagstaðli verður komið á smám saman á tímabilinu til og með 1. júní 2019. Eftirfarandi merki gefur til kynna að EPTS-búnaðurinn/kerfið hafi verið prófaður opinberlega og að hann standist þær kröfur sem gerðar eru hvað varðar áreiðanleika og nákvæmni staðsetningargagna í knattspyrnu:

**5. Slagorð, yfirlýsingar, tákn, auglýsingar**

Á búnaði leikmanna má ekki vera að finna nein slagorð, yfirlýsingar eða tákn/myndir af pólitískum, trúarlegum eða persónulegum toga. Leikmenn mega ekki láta undirfatnað sjást sem á er að finna slagorð, yfirlýsingar, tákn/myndir, eða auglýsingar aðrar en auðkennismerki framleiðandans. Fyrir brot á þessu verður leikmanninum og/eða liði hans refsað af mótshaldara, meðlimasambandi hans eða FIFA.

**Meginreglur**

* 4. grein á við um allan búnað (þ.m.t. fatnað) sem leikmenn, varamenn og leikmenn sem skipt hefur verið af velli klæðast. Sem meginregla á greinin einnig við um alla forráðamenn liðanna á boðvangi.
* Eftirfarandi er (oftast) heimilt:
  + númer leikmannsins, nafn, merki/lógó félagsins, hvatningar slagorð/merki til kynningar á knattspyrnuíþróttinni, háttvísi og heiðarleika, auk auglýsinga í samræmi við mótareglur, eða reglugerðir knattspyrnusambandanna, álfusambandanna eða FIFA.
  + staðreyndir um leikinn: félögin, dagsetning, mót/viðburður, leikvangur.
* Heimiluð slagorð, yfirlýsingar eða tákn mega einungis vera framan á peysunni og/eða á armböndum.
* Í sumum tilfellum getur verið um að ræða að slagorðin, yfirlýsingarnar eða táknin komi einungis fram á fyrirliðabandinu.

**Túlkun lagagreinarinnar**

Þegar mat er lagt á hvort slagorð, yfirlýsingin eða táknið sé leyfilegt ber að hafa **12. grein (Leikbrot og óviðeigandi hegðun)** í huga, sem felur dómaranum að grípa til aðgerða gegn leikmanni sem gerist sekur um:

* að nota særandi, móðgandi eða svívirðilegt orðbragð og/eða látbragð.
* að beita ögrandi, niðrandi eða æsandi látbragði.

Slagorð, yfirlýsingar eða tákn sem falla undir þessar skilgreiningar eru óheimil.

Þó tiltölulega auðvelt sé að skilgreina hvað telst vera ‘trúarlegt’ og ‘persónulegt’ , er hvað telst vera ‘pólitískt’ óskýrara, en slagorð, yfirlýsingar og tákn sem tengjast eftirfarandi eru ekki heimil:

* einstaklingi(um), lifandi eða látnum (nema að það tengist opinberu heiti mótsins).
* sérhverjum héraðsbundnum-, svæðisbundnum- landsbundnum- eða alþjóðlegum stjórnmálaflokki/samtökum/hópi o.s.frv.
* sérhverjum héraðsbundnum-, svæðisbundnum, eða landsbundnum yfirvöldum, stofnunum þeirra, skrifstofum eða verkefnum.
* sérhverjum samtökum sem fara í manngreinarálit.
* sérhverjum samtökum sem eru líkleg til að móðga umtalsverðan hóp fólks með stefnu sinni eða aðgerðum.
* sérhverri pólitískri athöfn/viðburði.

Þegar minnst er mikilvægra þjóðlegra eða alþjóðlegra atburða, ber að hafa vandlega í huga áhrif þess á viðkvæmar tilfinningar liðs mótherjanna (þ.m.t. aðdáenda þeirra) og almennings alls.

Mótareglur kunna að kveða á um frekari takmarkanir/hömlur, sérstaklega hvað varðar stærð, fjölda og staðsetningu heimilaðra slagorða, yfirlýsinga og tákna. Mælst er til þess að leyst verði úr ágreiningi tengdum slagorðum, yfirlýsingum eða táknum fyrir upphaf leiks/móts.

**6. Brot og refsiákvæði**

Ef brot eru framin á þessari lagagrein þarf ekki að stöðva leik og leikmanninum:

* skipað að yfirgefa völlinn af dómaranum til að lagfæra búnað sinn.
* gert að yfirgefa leikvöllinn næst þegar boltinn fer úr leik, nema hann hafi þá þegar lagfært búnaðinn.

Leikmaður, sem yfirgefið hefur leikvöllinn til að lagfæra búnað sinn skal:

* láta einhvern úr dómarateyminu skoða búnað sinn áður en hann kemur aftur inn á.
* einungis koma aftur inn á leikvöllinn með leyfi dómarans (sem heimilt er að veita meðan boltinn er í leik).

Ef leikmaður kemur inn á leikvöllinn án leyfis dómarans skal hann áminntur, en sé leikur stöðvar til þess að veita áminninguna er leikurinn hafinn að nýju með óbeinni aukaspyrnu sem tekin skal frá þeim stað þar sem boltinn var þegar dómarinn stöðvaði leikinn, nema hann hafi truflað leikinn, en þá skal dæma beina aukaspyrnu (eða vítaspyrnu) frá þeim stað sem truflunin átti sér stað.

**5. grein - Dómarinn**

**1. Valdsvið dómarans**

Öllum leikjum er stjórnað af dómara, sem hefur full réttindi til að framfylgja knattspyrnulögunum í sambandi við leikinn.

**2. Ákvarðanir dómarans**

Dómarinn gerir sitt besta til þess að taka ákvarðanir í samræmi við knattspyrnulögin og anda leiksins og þær munu byggjast á mati dómarans á aðstæðum og því svigrúmi sem rammi laganna veitir honum.

Úrskurðir dómarans varðandi atvik leiksins, þ.m.t. hvort mark sé skorað eða ekki og úrslit leiksins, eru endanlegir. Ávallt ber að virða ákvarðanir dómarans og allra hinna í dómarateyminu.

Dómarinn getur ekki breytt úrskurði sínum jafnvel þó hann komist sjálfur að raun um, eða eftir ábendingu annarra í dómarateyminu, að dómurinn sé rangur, ef leikurinn hefur verið hafinn að nýju, eða ef dómarinn hefur flautað til loka fyrri eða seinni hálfleiks (þ.m.t. framlengingar) og farið út af leikvellinum eða hafi hann slitið leiknum.

Ef dómari verður ófær um að halda leik áfram getur leikurinn haldið áfram undir eftirliti hinna í dómarateyminu þar til boltinn fer næst úr leik.

**3. Völd og skyldur**

Dómarinn:

* framfylgir knattspyrnulögunum.
* stjórnar leiknum í samvinnu við hina í dómarateyminu .
* er tímavörður, heldur skrá um atvik leiksins og sendir viðeigandi yfirvöldum leikskýrslu, sem innfelur m.a. upplýsingar um agarefsingar og sérhver önnur atvik sem upp komu fyrir leik, á meðan á honum stóð, eða eftir leik.
* stjórnar og/eða gefur til kynna hvernig hefja skal leik að nýju.

**Hagnaður**

* Dómarinn lætur leikinn halda áfram, þegar liðið sem brotið hefur verið á hefur af því hagnað, og refsar fyrir upphaflega leikbrotið, ef hinn ætlaði hagnaður fylgir ekki strax í kjölfarið eða innan nokkurra sekúndna.

**Agarefsingar**

* Ef fleiri en eitt leikbrot eru framin á sama tíma ber dómaranum að refsa fyrir alvarlegra brotið með hliðsjón af þeim viðurlögum sem þeim fylgja, þ.e. hvernig hefja skal leik að nýju, ákefð líkamlegrar snertingar og taktískra áhrifa.
* Dómarinn grípur til agarefsinga gegn leikmönnum sem gerast sekir um áminningarverð leikbrot og leikbrot sem leiða til brottvísunar.
* Dómarinn hefur heimild til þess að grípa til agarefsinga frá þeirri stundu sem hann hefur vallarskoðun við komu sína á leikstað og þar til hann hefur yfirgefið völlinn að leik loknum (þ.m.t. eftir vítaspyrnukeppni). Ef leikmaður gerist sekur um brottrekstrarverða hegðun áður en hann fer inn á völlinn við upphaf leiks þá hefur dómarinn vald til þess að meina honum þátttöku í leiknum (sjá 3. grein). Dómarinn tilkynnir jafnframt um alla aðra óviðeigandi hegðun.
* Dómarinn hefur heimild til þess að sýna gul eða rauð spjöld, og þar sem mótareglur heimila, til að vísa leikmönnum tímabundið af leikvelli, allt frá því að hann kemur inn á völlinn við upphaf leiks þar til að leik er lokið, þ.m.t. í hálfleik og á meðan á framlengingu eða vítaspyrnukeppni stendur.
* Dómarinn grípur til aðgerða gagnvart forráðamönnum liða sem ekki haga sér með ábyrgum hætti og getur vísað þeim frá leikvellinum og næsta umhverfi hans. Gerist meðlimur sjúkrateymis sekur um brottrekstrarvert athæfi er honum engu að síður heimilt að vera áfram á bekknum og meðhöndla leikmenn ef ekki er annar sjúkramenntaður aðili til taks hjá liðinu.
* Dómarinn fer að ráðum annarra í dómarateyminu varðandi atvik sem hann hefur ekki séð.

**Meiðsli**

* Dómarinn lætur leikinn halda áfram þar til boltinn er úr leik ef leikmaður er eingöngu lítillega meiddur.
* Dómarinn stöðvar leik ef leikmaður er alvarlega meiddur og tryggir að hann sé færður af leikvellinum. Ekki er heimilt að meðhöndla meiðsli leikmanns inni á leikvellinum og leikmaðurinn má eingöngu koma aftur inn á eftir að leikur hefur verið hafinn að nýju. Ef boltinn er í leik er honum eingöngu heimilt að koma inn á frá hliðarlínum vallarins, en sé boltinn ekki í leik er honum það heimilt hvaðan sem er.

Undartekningarnar frá kröfunni um að meiddur leikmaður skuli yfirgefa völlinn eru einungis:

* meiðsli markvarðar.
* markvörður og útileikmaður hafa skollið saman og þarfnast aðhlynningar.
* leikmenn sama liðs hafa skollið saman og þarfnast aðhlynningar.
* alvarleg meiðsli hafa orðið.
* leikmaður sem verður fyrir meiðslum vegna líkamlegs brots sem leiðir til guls eða rauðs spjalds á mótherjann (t.d. skeytingarlaus eða alvarlega grófur leikur), en hann má fá **stutta** skoðun/aðhlynningu inni á leikvellinum.
* Dómarinn sér um að leikmaður sem er með blæðandi yfirgefi leikvöllinn Leikmaðurinn má einungis koma inn á aftur eftir merki dómarans, sem hefur fullvissað sig um að blæðingin hafi verið stöðvuð og að ekkert blóð sé að finna á búnaði leikmannsins.
* Hafi dómarinn heimilað læknunum og/eða börumönnunum að koma inn á leikvöllinn verður leikmaðurinn að yfirgefa völlinn á börunum eða fótgangandi. Áminna ber leikmenn sem ekki fara eftir þessum fyrirmælum fyrir óíþróttamannslega framkomu.
* Hafi dómarinn ákveðið að áminna eða reka af leikvelli meiddan leikmann, sem yfirgefa þarf leikvöllinn til aðhlynningar, skal sýna leikmanninum spjaldið áður en hann yfirgefur leikvöllinn.
* Hafi leikur ekki verið stöðvaður af öðrum ástæðum, eða ef meiðsli leikmanns eru ekki afleiðing brots á knattspyrnulögunum, skal dómari hefja leik að nýju með því að láta boltann falla.

**Utanaðkomandi truflun**

* Dómarinn stöðvar, frestar eða slítur leiknum vegna hvers kyns brota á knattspyrnulögunum eða utanaðkomandi truflana, t.d. ef:
  + flóðljósin eru ófullnægjandi.
  + hlutur sem áhorfandi hendir inn á lendir á einhverjum úr dómarateyminu, leikmanni eða forráðamanni liðs, getur dómarinn látið leikinn halda áfram, eða stöðvað, frestað eða slitið leiknum með hliðsjón af alvarleika atviksins.
  + áhorfandi blæs í flautu og truflar þannig leikinn, en þá ber að stöðva leikinn og hefja hann að nýju með því að láta boltann falla.
  + aukabolti, annar hlutur eða dýr kemur inn á völlinn á meðan á leik stendur, en þá ber dómaranum að:
  + aðeins að stöðva leikinn (og hefja að nýju með því að láta boltann falla) ef það truflar leikinn, nema boltinn sé á leið í markið og truflunin komi ekki í veg fyrir að varnarmaður geti leikið boltanum, en þá skal dæma mark ef boltinn fer í markið (jafnvel þó snerting við boltann eigi sér stað) nema að boltinn fari í mark mótherjanna.
  + láta leikinn halda áfram ef það truflar ekki leikinn og sjá til þess að það sé fjarlægt svo fljótt sem auðið er.
* Dómarinn leyfir engum óviðkomandi aðila að koma inn á leikvöllinn.

**4. Vídeó-aðstoðardómarinn (VAR)**

(Þessum kafla er sleppt hér til einföldunar).

**5. Búnaður dómara**

Skyldubúnaður

* Flauta.
* Úr.
* Gult og rautt spjald.
* Minnisbók (eða önnur aðferð við að skrá hjá sér atvik leiksins).

Annar búnaður

Dómurum er heimilt að nota:

* Búnað til þess að eiga samskipti við hina í dómarateyminu - bípflögg, samskiptabúnað o.s.frv.
* EPTS eða annan rafrænan búnað til mælinga á líkamshreysti.

Dómurum og "innanvallar" aðstoðarteymi hans er óheimilt að bera skartgripi eða hvers konar annan rafrænan búnað, þ.m.t. myndavélar.

**6. Merkjagjöf dómara**

(Sjá skýringarmyndir í ensku útgáfu laganna).

Til viðbótar við hið hefðbundna "tveggja handleggja merki" sem notað er til þess að gefa hagnað til kynna, er nú heimilt að nota sambærilegt merki einungis með öðrum handleggnum, enda er það ekki alltaf auðvelt fyrir dómara að hlaupa með báða handleggi útrétta.

**7. Ábyrgð dómarateymisins**

Hvorki dómari né aðrir í dómarateyminu verða gerðir ábyrgir fyrir:

* hvers konar meiðslum sem leikmaður, forráðamaður eða áhorfandi verður fyrir.
* eignatjóni af nokkru tagi.
* öðru tjóni sem einstaklingur, félag, fyrirtæki, samband eða annar aðili verður fyrir, sem verður vegna eða kann að verða vegna einhverrar ákvörðunar sem tekin er samkvæmt knattspyrnulögunum eða með hliðsjón af eðlilegum starfsháttum við að standa fyrir, taka þátt í og stjórna leik.

Slík ákvörðun kann að vera:

* + ákvörðun um að ástand leikvallar eða umhverfis hans eða veður sé með þeim hætti að heimila eða heimila ekki að leikur fari fram.
  + ákvörðun um að slíta leik af hvaða ástæðu sem er.
  + ákvörðun um hvort útbúnaður leikvallar sé við hæfi, sem og boltinn sem notaður er.
  + ákvörðun um að stöðva eða stöðva ekki leik vegna truflana áhorfenda eða hvers kyns vandamála á áhorfendasvæðum.
  + ákvörðun um að stöðva eða stöðva ekki leik til að sjá til þess að meiddur leikmaður sé færður af leikvelli til meðferðar.
  + ákvörðun um að óska eftir að meiddur leikmaður sé færður af leikvelli til meðferðar.
  + ákvörðun um að leyfa eða leyfa ekki leikmanni að klæðast vissum búningi eða búnaði.
  + ákvörðun um (sé það á hans valdsviði) að leyfa eða leyfa ekki neinum (þ.m.t. forráðamönnum liða eða leikvanga, öryggisvörðum, ljósmyndurum eða öðrum starfsmönnum fjölmiðla) að vera í næsta nágrenni leikvallarins.
  + sérhver önnur ákvörðun sem hann kann að taka samkvæmt knattspyrnulögunum eða í samræmi við hlutverk hans samkvæmt ákvæðum reglna eða reglugerða FIFA, álfusambands, meðlimasambands eða mótareglna, sem um leikinn gilda.

**6. grein - Hinir í dómarateyminu**

Skipa má fleiri dómara (2 aðstoðardómara, fjórða dómara, 2 auka-aðstoðardómara og vara-aðstoðardómara) í dómarateymi leikja. Hlutverk þeirra er að aðstoða dómarann við stjórn leiksins í samræmi við knattspyrnulögin, en lokaákvörðunina er alltaf dómarans að taka.

Dómarateymið starfar undir stjórn dómarans. Gerist þeir sekir um ótilhlýðileg afskipti eða óviðeigandi hegðun ber dómaranum að leysa þá frá skyldum sínum og gefa skýrslu um málið til viðeigandi yfirvalda.

Að vara-aðstoðardómaranum frátöldum ber hinum í dómarateyminu að aðstoða dómarann við leikbrot og yfirsjónir þegar þeir hafa betra sjónarhorn en dómarinn og þeim ber að gefa skýrslu til viðeigandi yfirvalda um alvarleg misferli eða önnur atvik sem eiga sér stað utan sjómáls dómarans og hinna í teyminu. Þeim ber að upplýsa dómarann og hina í teyminu hyggist þeir gefa slíka skýrslu.

Dómarateymið aðstoðar dómarann við vallarskoðun, skoðun keppnisboltanna og búnaðs leikmanna (þ.m.t. þegar leikmenn hafa lagfært búnað sinn), taka tímann og skrifa hjá sér atvik leiksins, s.s. markaskorun, agarefsingar o.s.frv.

Keppnisreglur skulu kveða skýrt á um hver taki við af dómara úr teyminu sem reynist ófær um að hefja eða halda áfram leik og frekari tilfærslur því tengdar. Sér í lagi þarf það að vera skýrt hvort fjórði dómarinn, 1. aðstoðardómari eða 1. auka-aðstoðardómari skuli taka við af dómaranum ef hann reynist ófær um að halda leik áfram.

**1. Aðstoðardómararnir**

Þeir gefa til kynna þegar:

* boltinn fer allur út fyrir leikvöllinn og hvort liðið eigi rétt á hornspyrnu, markspyrnu eða innkasti.
* refsa megi leikmanni fyrir að vera í rangstöðu.
* þegar leikmannaskipta er óskað.
* markvörðurinn hreyfir sig af marklínunni áður en boltanum er spyrnt þegar vítaspyrna er tekin og hvort að boltinn fer yfir marklínuna. Ef auka-aðstoðardómarar starfa við leikinn skal aðstoðardómarinn taka sér stöðu í línu við vítapunktinn.

Aðstoðardómararnir fylgjast einnig með að leikmannaskipti fari fram með réttum hætti.

Aðstoðardómaranum er heimilt að fara inn á leikvöllinn til þess að sjá til þess að 9,15m fjarlægðin sé virt.

**2. Fjórði dómarinn**

Hlutverk fjórða dómarans innifelur einnig að:

* stjórna leikmannaskiptum.
* skoða búnað leikmanns/varamanns.
* stjórna endurkomu leikmanns inn á leikvöllinn eftir merki frá dómaranum.
* hafa umsjón með varaboltunum.
* gefa til kynna þann lágmarks viðbótartíma sem dómarinn hyggst láta leika í lok hvors hálfleiks (einnig í framlengingu).
* upplýsa dómarann um óábyrga hegðun einstaklinga á boðvangi.

**3. Auka-aðstoðardómararnir**

Auka-aðstoðardómararnir mega gefa til kynna hvort:

* allur boltinn fer yfir marklínuna, þ.m.t. þegar mark er skorað.
* liðanna eigi rétt á hornspyrnu eða markspyrnu.
* markvörðurinn hreyfi sig af marklínunni áður en boltanum er spyrnt þegar vítaspyrna er tekin og hvort að boltinn fer yfir marklínuna.

**4. Vara-aðstoðardómarinn**

Eina hlutverk vara-aðstoðardómarans er að koma í stað aðstoðardómara eða fjórða dómara sem reynist ófær um að halda leik áfram.

MERKJAGJÖF AÐSTOÐARDÓMARA (sjá skýringamyndir í ensku útgáfu laganna)

MERKJAGJÖF AUKA-AÐSTOÐARDÓMARA (sjá skýringamyndir í ensku útgáfu laganna)

**7. grein - Leiktíminn**

**1. Leikhlutar**

Leikurinn stendur yfir í tvo jafna 45 mínútna hálfleiki sem óheimilt er að stytta nema samkomulag sé um annað fyrir upphaf leiksins milli dómarans og beggja liða sem jafnframt sé í samræmi við mótareglur.

**2. Leikhlé**

Leikmenn eiga rétt á leikhléi þegar leikur er hálfnaður sem skal ekki vara lengur en í 15 mínútur. Heimilt er að gera stutt drykkjarhlé (sem ekki má vara lengur en í eina mínútu) í hálfleik framlengingar. Mótareglur skulu kveða á um lengd leikhlés, en henni má einungis breyta með samþykki dómarans.

**3. Viðbótartími**

Dómarinn skal bæta við í hvorum hálfleik fyrir sig öllum tíma sem tapast vegna:

* leikmannaskipta.
* mats á meiðslum leikmanna og/eða þegar þeir eru fluttir af leikvelli.
* leiktafa.
* agarefsinga.
* stöðvunar leiks fyrir drykkjarhlé (sem ekki má vara lengur en í eina mínútu) eða annarra læknisfræðilegra ástæðna sem mótareglur heimila.
* annarra ástæðna, þ.m.t. verulegra tafa á því að leikur sé hafinn að nýju (t.d. þegar mörkum er fagnað)

Fjórði dómarinn gefur til kynna þann lágmarks viðbótartíma sem dómarinn ákveður í lok síðustu mínútu hvors hálfleiks. Dómarinn getur aukið við viðbótartímann, en ekki minnkað hann.

Dómaranum er óheimilt að bæta fyrir mistök við tímavörsluna í fyrri hálfleik með því að breyta lengd seinni hálfleiksins.

**4. Vítaspyrna**

Ef taka þarf, eða endurtaka vítaspyrnu, skal leiktíminn lengdur í lok hvors hálfleiks þar til vítaspyrnunni er lokið.

**5. Leik slitið**

Leik, sem slitið hefur verið, skal leika að nýju, nema mótareglur eða skipuleggjendur, ákveði annað.

**8. grein - Upphaf leiks og leikur hafinn að nýju**

Upphafsspyrna er notuð til þess að hefja báða hluta leiksins, báða hluta framlengingar og til þess að hefja leik að nýju eftir að mark hefur verið skorað. Aukaspyrnur (beinar eða óbeinar), vítaspyrnur, innköst, markspyrnur og hornspyrnur eru aðrar aðferðir við að hefja leik að nýju (sjá 13.-17. grein). Að láta boltann falla er aðferð til þess að hefja leik að nýju eftir að dómari hefur stöðvað leikinn þar sem lögin gera ekki ráð fyrir einni ofangreindra aðferða við að hefja leikinn að nýju.

Ef brot á sér stað þegar boltinn er ekki í leik breytir það ekki neinu um það hvaða aðferð ber að nota við að hefja leik að nýju.

**1. Upphafsspyrna**

Aðferð:

* liðið sem vinnur hlutkestið ákveður á hvort markið það muni sækja í fyrri hálfleik.
* mótherjar þeirra taka upphafsspyrnuna.
* liðið sem vinnur hlutkestið tekur upphafsspyrnuna í seinni hálfleik.
* í seinni hálfleik skipta liðin um vallarhelming og sækja að gagnstæðu marki.
* eftir að lið skorar mark taka mótherjar þeirra upphafsspyrnu.

Við hverja upphafsspyrnu:

* skulu allir leikmenn, nema sá sem tekur upphafsspyrnuna, vera á eigin vallarhelmingi.
* skulu mótherjar liðsins sem tekur upphafsspyrnuna vera a.m.k. 9,15m frá boltanum þangað til hann er kominn í leik.
* skal boltinn vera kyrrstæður á miðjupunktinum.
* skal dómarinn gefa merki.
* telst boltinn vera kominn í leik þegar honum er spyrnt og hann hreyfist greinilega.
* getur mark verið skorað rakleiðis í mark mótherjanna. Ef boltinn fer beint í mark spyrnandans er mótherjunum dæmd hornspyrna.

**Brot og refsiákvæði**

Ef sá sem tekur upphafsspyrnu snertir boltann aftur áður en boltinn hefur snert annan leikmann skal dæma óbeina aukaspyrnu, eða beina aukaspyrnu fyrir viljandi hendi.

Ef önnur brot eru framin við töku upphafsspyrnu skal hún endurtekin.

**2. Boltinn látinn falla**

Aðferð

Dómari lætur boltann falla á þeim stað sem hann var þegar leikur var stöðvaður, nema ef hann var stöðvaður innan markteigs, en þá skal boltinn látinn falla á markteigslínunni sem er samsíða marklínunni næst þeim stað sem boltinn var þegar leikur var stöðvaður.

Boltinn er kominn í leik þegar hann snertir jörðina.

Öllum leikmönnum sem það kjósa er heimilt að reyna að vinna boltann þegar hann er látinn falla (þ.m.t. markvörðunum); dómaranum er óheimilt að ákveða hversu margir mega reyna að vinna boltann þegar hann er látinn falla eða að stýra niðurstöðunni.

**Brot og refsiákvæði**

Boltinn er látinn falla á ný ef hann:

* snertir leikmann áður en hann nemur við jörð.
* fer út fyrir leikvöllinn eftir að hafa numið við jörð, án þess að snerta leikmann.

Ef bolti sem látinn er falla fer í markið áður en hann hefur snert a.m.k. tvo leikmenn skal leikur hafinn að nýju með:

* markspyrnu ef hann fer í mark mótherjanna.
* hornspyrnu ef hann fer í eigið mark.

**9. grein - Boltinn í og úr leik**

**1. Bolti úr leik**

Boltinn er úr leik þegar:

* hann hefur allur farið yfir marklínu eða hliðarlínu, hvort heldur með jörðu eða á lofti.
* dómarinn hefur stöðvað leikinn.

**2. Bolti í leik**

Boltinn er annars alltaf í leik, þ.m.t. þegar hann hrekkur af einhverjum úr dómarateyminu, markstöng, þverslá eða hornfánastöng og er áfram inni á leikvellinum.

**10. grein - Hvernig úrslit leikja ráðast**

**1. Mark skorað**

Mark er skorað, þegar allur boltinn fer yfir marklínuna, milli markstanga og undir markslá, að því tilskildu að liðið sem skoraði markið hafi ekki áður brotið knattspyrnulögin.

Ef dómarinn gefur merki um að mark hafi verið skorað áður en boltinn hefur farið allur yfir marklínuna skal leikur hafinn að nýju með því að láta boltann falla.

**2. Sigurvegari**

Það lið sem skorar fleiri mörk í leik telst vera sigurvegari. Skori hvorugt liðið mark, eða bæði jafnmörg, eru úrslit leiksins jafntefli.

Þegar mótareglur gera ráð fyrir að fenginn sé sigurvegari í leik, eða þegar samanlögð úrslit heima og heiman eru jöfn, má eingöngu beita eftirfarandi aðferðum til að skera úr um sigurvegara:

* + reglunni um mörk á útivelli.
* tvo jafna leikhluta framlengingar sem ekki mega vera lengri en 15 mínútur hvor.
  + vítaspyrnukeppni.

Samsetning úr ofangreindum aðferðum er heimil.

**3. Vítaspyrnukeppni**

Vítaspyrnukeppni er haldin ef leik er lokið og sé ekki getið um annað gilda viðeigandi ákvæði knattspyrnulagana um hana.

**Framkvæmd**

**Áður en vítaspyrnukeppnin hefst**

* Ef önnur atriði mæla því ekki mót (t.d. vallaraðstæður, öryggi o.s.frv.) skal dómarinn varpa hlutkesti til þess að velja markið sem spyrnt skal á, en frá þeirri kvöð má einungis víkja af öryggissjónarmiðum eða ef markið eða yfirborð vallarins verður ónothæft.
* Dómarinn varpar síðan hlutkesti á ný og liðið sem vinnur hlutkestið ákveður hvort það taki fyrstu eða aðra spyrnuna.
* Að frátöldum varamanni fyrir meiddan markvörð, sem er ófær um að halda áfram, eru eingöngu þeir leikmenn sem voru inni á vellinum í lok leiksins, eða tímabundið utan hans (vegna meiðsla eða til að lagfæra búnað sinn o.s.frv.), hlutgengir til þess að taka vítaspyrnur.
* Hvort lið ber ábyrgð á að velja röð spyrnenda sinna úr hópi þeirra leikmanna sem hlutgengir eru til þátttöku í keppninni. Dómaranum er ekki tilkynnt um röð þeirra fyrir upphaf vítaspyrnukeppninnar.
* Ef í lok leiksins, en fyrir upphaf vítaspyrnukeppninnar eða meðan á henni stendur, annað liðið verður skipað fleiri leikmönnum en mótherjarnir, skal það fækka leikmönnum sínum til jafns við mótherjana og láta dómarann vita um nöfn og númer þeirra leikmanna sem undanskildir eru. Sérhver undanskilinn leikmaður er óhlutgengur til þátttöku í vítaspyrnukeppninni.
* Í stað markvarðar sem reynist ófær um að halda áfram fyrir vítaspyrnukeppnina, eða á meðan á henni stendur, má setja inn á leikmann sem áður var undanskilinn til þess að jafna fjölda leikmanna í liðunum, eða ef liðið hefur ekki notað mesta leyfilega fjölda varamanna, tilgreindan varamann, en markvörðurinn sem fór út af tekur ekki frekari þátt og má ekki taka vítaspyrnu.
* Ef markvörðurinn hefur þá þegar tekið spyrnu má sá sem kemur í hans stað ekki taka spyrnu fyrr en í næstu spyrnulotu.

**Á meðan á vítaspyrnukeppninni stendur**

* Aðeins hlutgengir leikmenn og dómarar mega vera innan leikvallar.
* Allir hlutgengir leikmenn skulu vera innan miðjuhringsins, nema leikmaðurinn sem tekur spyrnuna og markverðirnir tveir.
* Markvörðurinn, sem er samherji spyrnandans, skal vera á leikvellinum, utan vítateigs á mörkum marklínunnar og vítateigslínunnar.
* Hlutgengur leikmaður má skipta um stöðu við eigin markvörð.
* Spyrnan telst vera yfirstaðin þegar boltinn hættir að hreyfast, fer úr leik eða ef dómarinn stöðvar leik vegna hvers konar brota á lögunum. Spyrnandinn má ekki leika boltanum öðru sinni.
* Dómarinn heldur skrá um spyrnurnar.
* Ef markvörðurinn brýtur af sér sem leiðir til þess að endurtaka þurfi spyrnuna skal hann áminntur (gult spjald).
* Ef spyrnandinn brýtur af sér eftir að dómarinn hefur gefið merki um að taka skuli spyrnuna telst spyrnan ómerk (skráð sem „ekki mark“) og skal spyrnandinn áminntur (gult spjald).
* Ef bæði markvörðurinn og spyrnandinn brjóta af sér á sama tíma:
* ef spyrnan misferst eða ef hún er varin, skal endurtaka spyrnuna og áminna báða leikmennina (gult spjald).
* ef mark er skorað, telst það ógilt og spyrnan skráð sem „ekki mark“ og spyrnandinn áminntur (gult spjald).

**Háð neðangreindum ákvæðum skal hvort lið fyrir sig taka fimm spyrnur**

* Liðin skiptast á að taka spyrnurnar.
* Hafi annað liðið, áður en bæði lið hafa tekið fimm spyrnur, skorað fleiri mörk en hitt liðið getur skorað, þó svo að það ljúki við allar fimm spyrnur sínar, eru ekki teknar fleiri spyrnur.
* Ef staðan er jöfn þegar hvort lið hefur tekið fimm spyrnur, skal spyrnum haldið áfram þar til annað liðið hefur skorað marki meira en hitt úr jafn mörgum spyrnum.
* Hver spyrna um sig er tekin af nýjum leikmanni og allir hlutgengir leikmenn verða að taka spyrnu áður en nokkur leikmaður fær að taka aðra spyrnu.
* Sama meginregla gildir um næstu lotu, en liðum er heimilt að breyta röð spyrnenda.
* Ekki skal gera hlé á vítaspyrnukeppninni vegna leikmanns sem yfirgefið hefur leikvöllinn. Leikmaðurinn fyrirgerir rétti sínum til að taka spyrnu (telst ekki hafa skorað) ef hann snýr ekki til baka í tæka tíð til þess að taka vítaspyrnu.

**Innáskiptingar og brottrekstrar á meðan á vítaspyrnukeppni stendur.**

* Heimilt er að áminna, eða vísa af leikvelli, leikmanni, varamanni eða leikmanni sem skipt hefur verið út af.
* Ef markverðinum er vísað af leikvelli skal hann leystur af hólmi af hlutgengum leikmanni.
* Enginn má koma í stað leikmanns, annars en markvarðar, sem er ófær um að halda áfram.
* Dómarinn skal ekki slíta leiknum jafnvel þó leikmönnum liðs fækki niður fyrir sjö.

**11. grein - Rangstaða**

**1. Að vera í rangstöðu**

Það er ekki leikbrot í sjálfu sér að vera í rangstöðu.

Leikmaður er í rangstöðu ef:

* einhver hluti höfuðs hans, búks eða fóta er á vallarhelmingi mótherjanna (að frátalinni miðlínunni) og
* einhver hluti höfuðs hans, búks eða fóta er nær marklínu mótherjanna en bæði boltinn og næst aftasti mótherji.

Hendur og handleggir allra leikmanna, þ.m.t. markvarðanna, teljast ekki með þegar rangstaða er metin.

Leikmaður er ekki í rangstöðu ef hann er samsíða:

* næst aftasta mótherja eða
* tveimur öftustu mótherjum.

**2. Refsiverð rangstaða**

Leikmanni, sem er í rangstöðu á þeirri stundu sem boltanum er leikið eða hann snertur af samherja (en nota skal upphaf snertingar við boltann við þetta mat), er aðeins refsað gerist hann virkur þátttakandi í leiknum með því að:

* hafa áhrif á leikinn með því að snerta bolta sem er sendur til hans eða snertur af samherja eða
* trufla mótherja með því að
* koma í veg fyrir að mótherji geti leikið boltanum, eða verið fær um að leika honum, með því að með því að vera greinilega fyrir í sjónlínu mótherjans, eða
* sækja að mótherja til þess að reyna að vinna boltann, eða
* reyna greinilega að leika bolta sem er nálægt og hafa með því áhrif á mótherja, eða
* vera með augljósa hreyfingu eða aðgerð sem greinilega hefur áhrif á möguleika mótherjans til að leika boltanum

eða

* hafa hagnað af stöðu sinni með því að leika boltanum eða trufla mótherja þegar boltinn
* hrekkur til hans af markstönginni, þverslánni, meðlim dómarateymisins eða mótherja
* eftir viljandi björgun mótherja.

Leikmaður í rangstöðu sem fær boltann til sín frá mótherja, sem leikur knettinum viljandi (nema eftir viljandi björgun mótherja), telst ekki hafa haft hagnað af þeirri stöðu sinni.

Það telst vera "björgun" þegar leikmaður stöðvar, eða gerir tilraun til að stöðva, bolta sem er á leið í markið, eða mjög nálægt markinu, með öllum öðrum líkamshlutum en höndunum/handleggjunum (nema ef um er að ræða markvörð í eigin vítateig).

Í aðstæðum þar sem:

* leikmaður sem kemur úr, eða er í rangstöðu, er fyrir mótherja og truflar þannig hreyfingu mótherjans í átt að boltanum, er um refsiverða rangstöðu að ræða ef það hefur áhrif á möguleika mótherjans til að leika boltanum, eða að reyna að vinna hann. Ef leikmaðurinn færir sig í veg fyrir mótherjann og truflar þannig framrás hans (þ.e. „blokkerar“ mótherjann) er um refsiverða rangstöðu að ræða skv. 12. grein laganna.
* brotið er á leikmanni í rangstöðu sem hreyfir sig í átt að boltanum í þeim tilgangi að leika honum, en áður en hann nær að leika eða gera tilraun til að leika boltanum, eða að sækja að mótherja til þess að vinna boltann, er refsað fyrir brotið þar sem það átti sér stað á undan refsiverðu rangstöðunni.
* brotið er á leikmanni í rangstöðu sem er þegar að leika eða gera tilraun til þess að leika boltanum, eða að sækja að mótherja til þess að vinna boltann, er refsað fyrir rangstöðuna þar sem hún varð refsiverð áður en brotið var á þeim rangstæða.

**3. Ekki refsiverð rangstaða**

Það telst ekki refsiverð rangstaða ef leikmaður fær boltann rakleiðis úr:

* markspyrnu.
* innkasti.
* hornspyrnu.

**4. Brot og refsiákvæði**

Ef um refsiverða rangstöðu er að ræða dæmir dómarinn óbeina aukaspyrnu þar sem brotið átti sér stað, þ.m.t. ef það er inni á eigin vallarhelmingi leikmannsins.

Varnarmaður sem yfirgefur leikvöllinn án heimildar dómara skal talinn vera staðsettur á eigin marklínu eða hliðarlínu hvað varðar mat á rangstöðu allt þar til boltinn fer næst úr leik eða þangað til varnarliðið hefur leikið boltanum í átt að miðlínunni og hann er kominn út fyrir vítateiginn. Ef leikmaðurinn yfirgaf leikvöllinn viljandi skal hann áminntur næst þegar boltinn fer úr leik.

Sóknarmanni er heimilt að stíga út fyrir leikvöllinn, eða dvelja utan hans, til þess að teljast ekki virkur þátttakandi. Ef leikmaðurinn kemur aftur inn á leikvöllinn frá marklínunni og gerist virkur þátttakandi áður en leikur er næst stöðvaður, eða ef varnarliðið hefur leikið boltanum í átt að miðlínunni og hann er kominn út fyrir vítateiginn, skal hann talinn vera staðsettur á marklínunni við mat á rangstöðu. Leikmaður sem yfirgefur leikvöllinn viljandi og kemur aftur inn á án heimildar dómarans, án þess að vera dæmdur í refsiverðri rangstöðu og hefur þannig af því hag, skal áminntur.

Ef sóknarmaður stendur kyrr milli markstanganna inni í markinu þegar boltinn fer í markið skal staðfesta markið nema leikmaðurinn gerist brotlegur við rangstöðuregluna eða brot skv. 12. grein laganna, en í þeim tilfellum skal hefja leik að nýju með óbeinni eða beinni aukaspyrnu.

**12. grein - Leikbrot og óviðeigandi hegðun**

Beinar og óbeinar aukaspyrnur og vítaspyrnur geta einungis verið dæmdar fyrir brot sem framin eru þegar boltinn er í leik.

**1. Bein aukaspyrna**

Bein aukaspyrna er dæmd ef leikmaður gerist sekur um eitthvað af eftirfarandi brotum gegn mótherja með þeim hætti að dómarinn telji það ógætilegt, skeytingarlaust eða heiftarlegt:

* ræðst að.
* stekkur á.
* sparkar, eða gerir tilraun til að sparka, í.
* ýtir við.
* slær, eða gerir tilraun til að slá (þ.m.t. skallar).
* tæklar eða gerir atlögu að.
* bregður, eða gerir tilraun til að bregða.

Ef leikbrot felur í sér líkamlega snertingu ber að dæma beina aukaspyrnu eða vítaspyrnu.

* Ógætilegt telst það þegar leikmaður sýnir mótherja tillitsleysi eða ónærgætni í atlögu eða ef hann sýnir ekki aðgát. Ekki er þörf neinni agarefsingu.
* Skeytingarlaust telst það þegar leikmaður virðir lítils hættuna sem hann skapar mótherja sínum og hugsanlegar afleiðingar hennar. Áminna skal leikmanninn.
* Heiftarlegt telst það þegar leikmaður beitir mótherja óþörfu afli og/eða ógnar öryggi hans. Vísa skal leikmanninum af velli.

Bein aukaspyrna er dæmd ef leikmaður fremur eitthvert eftirfarandi leikbrota:

* handleikur boltann viljandi (nema markvörður innan eigin vítateigs).
* heldur mótherja.
* heftir för mótherja með snertingu.
* bítur eða hrækir til einhvers.
* hendir hlut að boltanum, mótherja eða meðlimi dómarateymisins, eða snertir boltann með hlut sem haldið er á.

Sjá ennfremur nokkur brot skv. 3. grein laganna.

**Boltinn handleikinn**

Að handleika boltann felur í sér viljandi aðgerð leikmanns til að snerta boltann með hendi eða handlegg.

Hafa skal eftirfarandi í huga:

* hreyfingu handarinnar í átt að boltanum (ekki boltans í átt að hendinni).
* fjarlægð milli mótherjans og boltans (óvænt sending/skot).
* staðsetning handarinnar þarf ekki endilega að merkja að um brotlegt athæfi sé að ræða.
* að snerta boltann með aðskotahlut sem haldið er í hendinni (klæði, legghlíf o.s.frv.) er leikbrot.
* að henda aðskotahlut í boltann (skó, legghlíf o.s.frv.) er leikbrot.

Utan eigin vítateigs gilda sömu ákvæði um markvörðinn er hann handleikur boltann og sérhvern annan leikmann. Markvörður getur aldrei talist sekur um að handleika boltann innan eigin vítateigs þannig að það leiði af sér beina aukaspyrnu eða skyld viðurlög, en með því að handleika boltann getur hann hins vegar hafa gerst sekur um brot sem leiða til óbeinnar aukaspyrnu.

**2. Óbein aukaspyrna**

Óbein aukaspyrna er dæmd ef leikmaður:

* leikur með háskalegum hætti.
* hindrar för mótherja, án þess að um sé að ræða líkamlega snertingu.
* gerist sekur um mótmæli, notar særandi, móðgandi eða svívirðilegt orðbragð og/eða látbragð eða önnur munnleg brot.
* hindrar markvörðinn í að losa sig við boltann úr höndum sínum eða spyrnir, eða gerir tilraun til að spyrna, boltanum þegar markvörðurinn er í því ferli að losa sig við hann.
* fremur eitthvert annað leikbrot, sem ekki er talið upp í lögunum, sem stöðva skal leik fyrir til að áminna eða vísa leikmanni af leikvelli.

Óbein aukaspyrna er dæmd ef markvörður fremur eitthvert eftirfarandi leikbrota innan eigin vítateigs:

* hefur vald á boltanum með höndunum í meira en sex sekúndur áður en hann sleppir honum frá sér.
* snertir boltann með höndunum eftir að:
* hafa sleppt honum frá sér og áður en hann hefur snert annan leikmann.
* samherji hefur spyrnt honum viljandi til hans.
* hafa fengið hann beint úr innkasti sem samherji tekur.

Markvörður telst hafa vald á boltanum þegar:

* boltinn er milli handa hans eða milli handar og einhvers annars snertiflatar (t.d. jarðar eða eigin líkama) eða með því að snerta hann með með höndum eða handleggjum, nema þegar boltinn endurkastast af markverðinum eða þegar hann hefur varið.
* hann heldur á boltanum í lófa sér með útréttum handlegg.
* hann slær honum niður eða hendir honum upp.

Þegar markvörður hefur vald á boltanum í höndum sér er mótherja óheimilt að gera atlögu að honum.

**Að leika með háskalegum hætti**

Leikmaður sem reynir að leika boltanum þannig að hætta sé á að einhver meiðist (þ.m.t. hann sjálfur) telst vera að leika með háskalegum hætti. Þetta á sér stað þegar mótherji er nærstaddur og kemur í veg fyrir að sá geti leikið boltanum af ótta við meiðsli.

Klippu- eða hjólhestaspyrna er heimil að því gefnu að hún skapi ekki hættu fyrir mótherja.

**Að hindra framrás mótherja án snertingar**

Það telst vera að hindra framrás mótherja að færa sig í hreyfilínu hans til þess að hindra, stöðva, hægja á eða þvinga fram stefnubreytingu hans þegar boltinn er í leikfæri hvorugs leikmannanna.

Allir leikmenn eiga rétt á sinni stöðu inni á leikvellinum, þannig að það að vera fyrir mótherja telst ekki jafngilda því að færa sig fyrir hann.

Leikmanni er heimilt að skýla boltanum með því að staðsetja sig á milli mótherjans og boltans að því gefnu að boltinn sé í leikfæri og hann noti ekki handleggi sína eða líkama til að halda mótherjanum frá sér. Sé boltinn í leikfæri er heimilt að hrinda leikmanninum með löglegum hætti (öxl-í-öxl).

**3. Agarefsingar**

Dómarinn hefur vald til að grípa til agarefsinga frá þeirri stundu sem hann kemur inn á leikvöllinn til vallarskoðunar og þar til hann fer af leikvellinum í leikslok (þ.m.t. vítaspyrnukeppni).

Ef leikmaður gerist sekur um brottrekstrarvert athæfi áður en hann kemur inn á leikvöllinn í upphafi leiks, hefur dómarinn vald til að koma í veg fyrir að leikmaðurinn taki þátt í leiknum (sjá grein 3.6). Dómarinn gefur jafnframt skýrslu um annars konar misferli sem kann að eiga sér stað.

Leikmaður sem gerist sekur um áminningar- eða brottrekstrarvert leikbrot, innan leikvallar sem utan, hvort sem hann brýtur gegn mótherja, samherja, dómarateyminu, eða sérhverjum öðrum, eða gegn knattspyrnulögunum, skal beittur agarefsingu í samræmi við eðli brotsins.

Gula spjaldið er notað til að gefa áminningu til kynna og rauða spjaldið til að gefa brottrekstur til kynna.

Einungis má sýna leikmanni, varamanni eða leikmanni sem skipt hefur verið af leikvelli gula eða rauða spjaldið.

**Beðið með að hefja leik að nýju til þess að sýna spjald**

Þegar dómari hefur tekið ákvörðun um að áminna leikmann eða vísa honum af velli skal leikur ekki hafinn að nýju fyrr en að því ferli loknu.

**Hagnaður**

Ef dómarinn beitir hagnaðarreglunni vegna brots sem hefði réttlætt áminningu/brottvísun hefði leikurinn verið stöðvaður strax, ber að beita þeirri refsingu þegar boltinn fer næst úr leik, nema ef um hefur verið að ræða að upplagt marktækifæri, en þá ber að áminna leikmanninn fyrir óíþróttamannslega framkomu.

Forðast ætti að beita hagnaði þegar um er að ræða alvarlega grófan leik, ofsalega framkomu eða annað áminningarvert leikbrot nema að við blasi augljóst tækifæri til að skora mark. Dómarinn verður að vísa leikmanninum af leikvelli næst þegar boltinn fer úr leik, en ef leikmaðurinn leikur boltanum, sækir að eða truflar mótherja ber dómaranum að stöðva leikinn, vísa leikmanninum af leikvelli og hefja leik að nýju með óbeinni aukaspyrnu, nema að leikmaðurinn gerist sekur um alvarlegra leikbrot.

Ef varnarmaður byrjar að halda mótherja utan vítateigs, en heldur því áfram eftir að leikurinn hefur borist inn í teig, skal dómarinn dæma vítaspyrnu.

**Áminningarverð leikbrot**

Leikmaður skal áminntur ef hann gerist sekur um:

* að tefja að leikur geti hafist að nýju.
* mótmæli með orðum eða æði.
* að koma inn á, eða koma aftur inn á, eða yfirgefa leikvöllinn viljandi án leyfis dómara.
* að virða ekki tilskilda fjarlægð þegar hefja skal leik að nýju með hornspyrnu, aukaspyrnu eða innkasti.
* að brjóta knattspyrnulögin ítrekað (fjöldi brota eða mynstur brota er ekki tilgreint í þessu sambandi).
* óíþróttamannslega framkomu.

Varamaður, eða leikmaður sem skipt hefur verið út af, skal áminntur ef hann gerist sekur um:

* að tefja að leikur geti hafist að nýju.
* mótmæli með orðum eða æði.
* að koma inn á, eða koma aftur inn á leikvöllinn án leyfist dómara.
* óíþróttamannslega framkomu.

Þegar tvö aðskilin áminningarverð leikbrot eru framin (jafnvel hvert á eftir öðru), hefur það tvær áminningar í för með sér, t.d. ef leikmaður kemur inn á leikvöllinn án heimildar og gerist þar sekur um skeytingarlausa tæklingu eða stöðvar vænlega sókn með broti á mótherja eða með hendi, o.s.frv.

**Áminningar fyrir óíþróttamannslega framkomu**

Það geta verið mismunandi ástæður fyrir því að áminna beri leikmann fyrir óíþróttamannslega framkomu, t.d. ef leikmaður:

* sýnir leiknum óvirðingu með hegðun sinni.
* gerir tilraun til þess að villa um fyrir dómaranum, t.d. með því að gera sér upp meiðsli eða láta líta út fyrir að brotið hafi verið á sér (uppgerð).
* fremur, af skeytingarleysi leikbrot sem leiðir til beinnar aukaspyrnu.
* handleikur boltann til að trufla, eða koma í veg fyrir, vænlega sókn.
* brýtur af sér til að trufla, eða koma í veg fyrir, vænlega sókn, nema þegar dómarinn dæmir vítaspyrnu á leikbrot þar sem um var að ræða heiðarlega tilraun til þess að leika boltanum.
* hefur af mótherja upplagt marktækifæri með broti sem fól í sér heiðarlega tilraun til þess að leika boltanum, en þar sem dómarinn dæmir vítaspyrnu.
* handleikur boltann til þess að reyna að skora mark (óháð því hvort tilraunin heppnist eða ekki), eða í misheppnaðri tilraun til þess að koma í veg fyrir mark.
* gerir óheimilar merkingar á leikvöllinn.
* leikur boltanum á leið sinni af leikvelli eftir að hafa fengið leyfi til þess að yfirgefa leikvöllinn.
* notar viljandi bragð til þess að leika boltanum til eigin markvarðar (þ.m.t. úr aukaspyrnu), með höfði, brjósti, hné o.s.frv. og reynir þannig að komast í kringum lögin, óháð því hvort markvörðurinn snertir boltann með höndunum eða ekki.
* kallar til mótherja til að trufla hann á meðan á leik stendur eða þegar leikur er að hefjast að nýju.
* skiptir um stöðu við markvörð á meðan á leik stendur eða án þess að fá til þess leyfi dómara.

**Marki fagnað**

Leikmönnum er heimilt að fagna eftir að mark er skorað, en fagnaðarlætin mega ekki ganga úr hófi fram.

Æfð fagnaðarlæti eru óæskileg og mega ekki leiða til óhóflegra leiktafa.

Það telst ekki áminningarvert leikbrot að yfirgefa leikvöllinn til þess að fagna marki, en leikmönnunum ber að snúa aftur inn á leikvöllinn eins fljótt og mögulegt er.

Áminna ber leikmann sem:

* klifrar upp á vallargirðingu og/eða nálgast áhorfendur á þann hátt að það geti skapað hættu.
* hefur uppi látæði eða hegðun sem telst ögrandi, háðsleg eða æsandi.
* hylur höfuð sitt eða andlit með grímu eða einhverju sambærilegu.
* klæðir sig úr keppnistreyjunni eða setur hana yfir höfuð sér.

**Að tefja að leikur geti hafist að nýju**

Dómurum ber að áminna leikmenn sem tefja að leikur geti hafist að nýju með því að:

* virðast ætla að taka innkast en eftirláta það skyndilega samherja sínum.
* tefja för sína af leikvelli við leikmannaskipti.
* vera óeðlilega lengi að hefja leik að nýju (við töku aukaspyrnu o.s.frv.).
* spyrna eða bera boltann burtu, eða storka til átaka með því að snerta boltann viljandi eftir að dómari hefur stöðvað leikinn.
* taka aukaspyrnu frá röngum stað til þess þvinga fram endurtekningu spyrnunnar.

**Leikbrot sem leiða til brottvísunar**

Leikmanni, varamanni eða leikmanni sem skipt hefur verið út af, skal vísað af leikvelli ef hann fremur eitthvert eftirfarandi leikbrota:

* hefur af liði mótherjanna mark eða upplagt marktækifæri með því að handleika boltann viljandi (á ekki við um markvörð innan eigin vítateigs).
* hefur mark eða upplagt marktækifæri af mótherja, sem stefnir nokkurn veginn að marki þess brotlega, með leikbroti sem refsað er fyrir með aukaspyrnu (sjá þó "neitað um mark eða upplagt marktækifæri" hér neðar).
* alvarlega grófan leik.
* bítur eða hrækir að einhverjum.
* ofsalega framkomu.
* notar særandi, móðgandi eða svívirðilegt orðbragð og/eða látbragð.
* hlýtur tvær áminningar í sama leiknum.

Leikmaður, varamaður eða leikmaður sem skipt hefur verið út af, sem vísað hefur verið af leikvelli, verður að fara frá næsta nágrenni leikvallar og boðvangs.

**Neitað um mark eða upplagt marktækifæri**

Þegar leikmaður hefur af liði mótherjanna mark eða upplagt marktækifæri með því að handleika boltann viljandi ber að senda hann af leikvelli óháð því hvar brotið átti sér stað.

Þegar leikmaður gerist sekur um brot gegn mótherja og hefur þannig af mótherjanum upplagt marktækifæri og dómarinn dæmir vítaspyrnu, ber að áminna leikmanninn ef brotið fól í sér heiðarlega tilraun til þess að leika boltanum. Í öllum öðrum tilfellum (t.d. sé mótherja haldið, í hann togað eða honum hrint, s.s. engin möguleiki á því að leika boltanum o.s.frv.) skal beita brottvísun (rautt spjald).

Ef leikmaður, leikmaður sem vikið hefur verið af velli, varamaður, eða leikmaður sem skipt hefur verið út af kemur inn á leikvöllinn án tilskilinnar heimildar dómarans, og truflar leikinn eða mótherja og hefur með því af liði mótherjanna mark eða upplagt marktækifæri telst hann vera sekur um brottrekstrarvert (rautt spjald) athæfi.

Hafa ber eftirfarandi í huga:

* fjarlægðinni milli brotstaðar og marksins.
* stefnu leiksins (sóknaraðgerðarinnar).
* líkunum á að halda, eða ná, valdi á boltanum.
* staðsetningu og fjölda varnarmanna.

**Alvarlega grófur leikur**

Refsa ber fyrir tæklingu eða atlögu, sem stofnar öryggi mótherja í hættu, eða ef hún er heiftarleg eða ruddaleg, sem alvarlega grófan leik.

Sérhver leikmaður sem reynir að vinna boltann með því að stökkva að mótherja með heiftarlegum hætti, að framan, frá hlið eða að aftan, með öðrum fæti jafnt sem báðum, eða stofnar öryggi mótherja í hættu, telst sekur um alvarlega grófan leik.

**Ofsaleg framkoma**

Það telst ofsaleg framkoma þegar leikmaður beitir, eða reynir að beita, mótherja heift eða ruddaskap þegar ekki er um að ræða baráttu um boltann, einnig gegn samherja, dómarateyminu, áhorfanda eða sérhverjum öðrum, óháð því hvort snerting verði eða ekki.

Að auki telst leikmaður, sem ekki er að berjast um boltann og slær í höfuð/andlit mótherja eða einhvers annars með hönd/handlegg, vera sekur um ofsalega framkomu nema snertingin sé minniháttar.

**Leikbrot sem fela í sér að hlut (eða boltanum) sé kastað**

Í öllum slíkum tilfellum ber dómara að grípa til viðeigandi agarefsinga:

* skeytingarlaust - áminna viðkomandi fyrir óíþróttamannslega framkomu.
* heiftarlegt - vísa viðkomandi af leikvelli fyrir ofsalega framkomu.

**4. Leikur hafinn að nýju eftir leikbrot og óviðeigandi hegðun**

* Ef boltinn er úr leik er leikur hafinn að nýju í samræmi við fyrri ákvörðun.
* Ef boltinn er í leik og leikmaður brýtur af sér innan leikvallar gegn:
* mótherja - óbein eða bein aukaspyrna eða vítaspyrna.
* samherja, varamanni eða leikmanni sem skipt hefur verið eða vísað út af, eða dómarateyminu - bein aukaspyrna eða vítaspyrna.
* sérhverjum öðrum - með því að láta boltann falla.
* Ef, þegar boltinn er í leik:
* leikmaður gerist brotlegur gegn meðlim úr dómarateyminu eða mótherja, varamanni, leikmanni sem skipt hefur verið eða vísað út af, eða forráðamanni liðs utan leikvallar, eða
* varamaður, leikmaður sem skipt hefur verið eða vísað út af, eða forráðamaður liðs brýtur gegn eða truflar mótherja eða meðlim dómarateymisins utan leikvallar,

er leikur hafinn að nýju með aukaspyrnu á hliðar- eða marklínunni, næst þeim stað sem brotið/truflunin átti sér stað. Því ber að dæma vítaspyrnu ef um er að ræða að brot sem annars leiðir til beinnar aukaspyrnu sé framið innan vítateigs þess brotlega.

Ef leikmaður sem staddur er innan eða utan leikvallar kastar hlut (eða boltanum) að mótherja, varamanni, leikmanni sem hefur verið skipt eða vísað út af, eða forráðamanni liðs, meðlim dómarateymisins eða boltanum, er leikur hafinn að nýju með beinni aukaspyrnu með hliðsjón af staðnum sem hluturinn fór í, eða hefði farið í, viðkomandi einstakling eða boltann. Ef sá staður er utan leikvallar er aukaspyrnan tekin frá þeim stað á mark- eða hliðarlínunni sem næstur er staðnum. Því er vítaspyrna dæmd ef sá staður er innan vítateigs þess brotlega.

Ef brot er framið utan leikvallar gegn leikmanni, varamanni, leikmanni sem skipt hefur verið út af eða forráðamanni liðs brotlega leikmannsins, er leikur hafinn að nýju með óbeinni aukaspyrnu á þeirri útlínu vallarins sem er næst brotstaðnum.

Ef leikmaður snertir boltann með hlut sem hann heldur á í hendi sér (skó, legghlíf o.s.frv.) er leikur hafinn að nýju með beinni aukaspyrnu (eða vítaspyrnu).

Ef varamaður, leikmaður sem hefur verið skipt eða vísað út af, leikmaður sem er tímabundið utan leikvallar, eða forráðamaður liðs, kastar eða sparkar hlut inn á leikvöllinn þannig að það trufli leikinn, mótherja, eða meðlim dómarateymisins er leikur hafinn að nýju með beinni aukaspyrnu (eða vítaspyrnu) frá þeim stað sem hluturinn truflaði leikinn eða fór í, eða hefði farið í, mótherjann, meðlim dómarateymisins eða boltann.

**13. grein - Aukaspyrnur**

**1. Tvenns konar aukaspyrnur**

Beinar og óbeinar aukaspyrnur er dæmdar liði mótherja leikmanns, varamanns, leikmanns sem skipt hefur verið eða rekinn út af eða forráðamanns liðs, sem gerist sekur um brot á knattspyrnulögunum.

**Óbein aukaspyrna - merkjagjöf**

Dómarinn gefur óbeina aukaspyrnu til kynna með því að rétta handlegg upp fyrir höfuð. Hann heldur handleggnum þannig uppi þar til spyrnan hefur verið tekin og boltinn hefur snert annan leikmann eða farið úr leik.

Endurtaka skal óbeina aukaspyrnu ef dómarinn vanrækir að gefa til kynna að aukaspyrnan sé óbein og boltanum síðan spyrnt rakleitt í markið.

**Boltinn fer í markið**

* ef boltinn fer rakleitt í mark mótherjanna úr beinni aukaspyrnu er dæmt mark.
* ef boltinn fer rakleitt í mark mótherjanna úr óbeinni aukaspyrnu er dæmd markspyrna.
* ef boltinn fer rakleitt í eigið mark úr beinni eða óbeinni aukaspyrnu er dæmd hornspyrna.

**2. Framkvæmd**

Taka skal allar aukaspyrnur frá þeim stað sem brotið átti sér stað nema:

* óbeinar aukaspyrnur, sem dæmdar eru sóknarliðinu innan markteigs mótherjanna, en þær skal taka frá þeim hluta markteigslínu sem liggur samsíða marklínu, á þeim stað sem næstur er brotstað.
* aukaspyrnur sem dæmdar eru varnarliðinu innan eigin markteigs, en þær má taka hvar sem er innan hans.
* aukaspyrnur sem dæmdar eru á leikmenn fyrir að koma inn á, koma aftur inn á, eða yfirgefa leikvöllinn án heimildar, en þær skal taka frá þeim stað sem boltinn var þegar leikur var stöðvaður, nema þegar leikmaður, sem berst berst af leikvelli sem hluti af eðlilegum leik og brýtur þar gegn öðrum leikmanni, en þá er leikur hafinn að nýju með aukaspyrnu sem taka skal á þeirri útlínu vallarins sem er næst þeim stað sem brotið átti sér stað (en sé þannig um að ræða brot sem refsa ber fyrir með beinni aukaspyrnu skal dæma vítaspyrnu ef það er innan vítateigs hins brotlega).
* knattspyrnulögin sjálf tilgreina aðra staðsetningu (sjá greinar 3, 11 og 12).

Boltinn:

* verður að vera kyrrstæður og spyrnandinn má ekki snerta boltann aftur fyrr en hann hefur snert annan leikmann.
* er kominn í leik þegar honum hefur verið spyrnt og hreyfst greinilega, nema þegar um er að ræða aukaspyrnu varnarliðsins innan eigin vítateigs, en þá er boltinn kominn í leik þegar honum hefur verið spyrnt rakleiðis úr úr vítateignum.

Þar til boltinn er kominn í leik skulu mótherjarnir halda sig:

* a.m.k. 9,15m frá boltanum, nema þeir séu á eigin marklínu á milli markstanganna.
* utan vítateigs þegar um er að ræða aukaspyrnur mótherjanna innan eigin vítateigs.

Heimilt er að taka aukaspyrnu með því að lyfta boltanum með öðrum fæti eða báðum samtímis.

Það telst tilheyra leiknum að þykjast ætla að taka aukaspyrnu til að villa um fyrir mótherjum.

Ef leikmaður, sem tekur aukaspyrnu með löglegum hætti, spyrnir boltanum viljandi í mótherja í þeim tilgangi að fá boltann aftur, að því gefnu að það sé hvorki gert á ógætilegan, skeytingarlausan eða heiftarlegan hátt, skal dómarinn leyfa leiknum að halda áfram.

**3. Brot og refsiákvæði**

Ef mótherji er nær boltanum en tilskilið er þegar aukaspyrna er tekin skal hún endurtekin nema mögulegt sé að beita hagnaði, en taki leikmaður aukaspyrnu hratt og mótherji, sem staddur er nær boltanum en 9,15m, kemst inn í sendinguna skal dómari láta leikinn halda áfram. Hins vegar ber að áminna mótherja sem viljandi kemur í veg fyrir að aukaspyrna sé tekin hratt fyrir að tefja leikinn.

Ef varnarlið tekur aukaspyrnu innan eigin vítateigs og einhverjir mótherjar eru innan vítateigsins vegna þess að þeir höfðu ekki tíma til þess að koma sér út fyrir vítateiginn skal dómarinn leyfa leiknum að halda áfram. Ef mótherji, sem er innan vítateigsins þegar aukaspyrnan er tekin, eða fer inn í teiginn áður en boltinn er kominn í leik, snertir boltann eða reynir að vinna hann áður en hann hefur verið snertur af öðrum leikmanni ber að endurtaka aukaspyrnuna.

Ef varnarlið tekur aukaspyrnu innan eigin vítateigs og boltanum er ekki spyrnt rakleiðis út úr vítateignum ber að endurtaka spyrnuna.

Ef boltinn er kominn í leik og spyrnandinn snertir hann aftur áður en hann hefur snert annan leikmann skal dæma óbeina aukaspyrnu, en ef spyrnandinn handleikur boltann viljandi:

* skal dæma beina aukaspyrnu.
* skal dæma vítaspyrnu ef brotið átti sér stað innan vítateigs spyrnandans, nema ef um er að ræða markvörðinn, en þá er dæmd óbein aukaspyrna.

**14. grein - Vítaspyrna**

Vítaspyrna er dæmd þegar leikmaður gerist sekur um leikbrot, sem bein aukaspyrna er annars dæmd á, innan eigin vítateigs, eða utan leikvallar eins og fram kemur í 12. og 13. grein.

Mark má skora rakleitt úr vítaspyrnu.

**1. Framkvæmd**

Boltinn skal vera kyrrstæður á vítapunktinum.

Leikmaðurinn sem tekur vítaspyrnuna skal vera skýrt auðgreindur.

Markvörðurinn skal vera á marklínunni á milli markstanganna, til auglitis við spyrnandann, þar til boltanum hefur verið spyrnt.

Aðrir leikmenn en spyrnandinn og markvörðurinn skulu vera:

* a.m.k. 9,15m frá vítapunktinum.
* aftan við vítapunktinn.
* innan leikvallarins.
* utan vítateigsins.

Eftir að leikmennirnir hafa tekið sér stöðu í samræmi við þessa lagagrein gefur dómarinn merki um að taka megi vítaspyrnuna.

Leikmaðurinn sem tekur vítaspyrnuna skal spyrna boltanum fram á við. Spyrna má með hælnum svo fremi sem spyrnt er fram á við.

Boltinn er kominn í leik þegar honum hefur verið spyrnt og hreyfst greinilega.

Spyrnandinn má ekki leika boltanum aftur fyrr en hann hefur snert annan leikmann.

Vítaspyrnan telst yfirstaðin þegar boltinn stöðvast alveg, fer úr leik eða ef dómarinn stöðvar leikinn vegna einhverra brota á lögunum.

Bætt er við leiktímann til þess að klára töku vítaspyrnu í lok hvors hálfleiks venjulegs leiktíma eða framlengingar. Þegar bætt er við leiktímann telst vítaspyrnan yfirstaðin eftir að spyrnt hefur verið, boltinn hættir að hreyfast, fer úr leik, er leikið af öðrum leikmanni (þ.m.t. spyrnandanum) öðrum en markverðinum sem er til varnar, eða ef dómarinn stöðvar leikinn vegna brots spyrnandans eða samherja hans. Ef leikmaður varnarliðsins (þ.m.t. markvörðurinn) brýtur af sér og vítaspyrnan fer forgörðum/er varin, er vítaspyrnan endurtekin.

**2. Brot og refsiákvæði**

Þegar dómarinn hefur gefið merki um að taka megi vítaspyrnu ber að taka hana strax. Ef eitthvað af eftirtöldu á sér stað áður en boltinn er kominn í leik:

og leikmaðurinn sem tekur spyrnuna, eða samherji hans, brýtur knattspyrnulögin:

* ef boltinn fer í markið skal spyrnan endurtekin.
* ef boltinn fer ekki í markið stöðvar dómarinn leikinn og leikur hefst að nýju með óbeinni aukaspyrnu.

nema ef eitthvað af eftirtöldu á sér stað, en þá ber að stöðva leikinn og hefja hann að nýju með óbeinni aukaspyrnu óháð því hvort mark sé skorað eða ekki:

* spyrnt er aftur á bak.
* samherji auðkennds spyrnanda tekur spyrnuna, en þá áminnir dómarinn leikmanninn sem spyrnti.
* gabbspyrna eftir að atrennunni er lokið (gabbhreyfing í atrennunni er heimil), en þá áminnir dómarinn spyrnandann.

Ef markvörðurinn eða samherji hans brýtur af sér:

* ef boltinn fer í markið er markið staðfest.
* ef boltinn fer ekki í markið er spyrnan endurtekin og markvörðurinn áminntur ef hann er sá brotlegi.

Ef leikmenn beggja liða brjóta knattspyrnulögin er spyrnan endurtekin nema að annar þeirra fremji alvarlegra brot en hinn (t.d. með ólöglegri gabbspyrnu). Ef bæði markvörðurinn og spyrnandinn brjóta af sér á sama tíma:

* ef spyrnan misferst eða er varin, er hún endurtekin og báðir leikmennirnir áminntir (gult spjald).
* ef mark er skorað er það dæmt ógilt, spyrnandinn áminntur (gult spjald) og leikur hafinn að nýju með óbeinni aukaspyrnu tekinni af varnarliðinu.

**Ef, eftir töku vítaspyrnu:**

spyrnandinn snertir boltann að nýju áður en hann hefur snert annan leikmann:

* er dæmd óbein aukaspyrna (eða bein aukaspyrna fyrir viljandi hendi).

utanaðkomandi einstaklingur snertir boltann á leið sinni fram á við:

* er spyrnan endurtekin, nema ef boltinn er á leið í markið og truflunin kemur ekki í veg fyrir að markvörðurinn eða leikmaður varnarliðsins geti leikið boltanum, en þá er markið staðfest ef boltinn fer í markið (jafnvel þó boltinn hafi verið snertur á leiðinni þangað), nema ef boltinn fer í mark mótherjanna.

boltinn endurkastast út á völlinn af markverðinum, þverslánni eða markstöngunum og er síðan snertur af utanaðkomandi einstaklingi:

* stöðvar dómari leikinn.
* leikur er hafinn að nýju með því að boltinn er látinn falla á þeim stað sem hann snerti utanaðkomandi einstaklinginn.

**3. Yfirlitstafla**

|  |  |  |
| --- | --- | --- |
|  | Niðurstaðan úr vítaspyrnunni | |
|  | Mark | Ekki mark |
| Sóknarmaður fer inn í vítateiginn | Spyrnan endurtekin | Óbein aukaspyrna |
| Varnarmaður fer inn í vítateiginn | Mark | Spyrnan endurtekin |
| Brot markvarðar | Mark | Spyrnan endurtekin og gult spjald á mv |
| Boltanum spyrnt aftur á bak | Óbein aukaspyrna | Óbein aukaspyrna |
| Ólögleg gabbspyrna | Óbein aukaspyrna og gult spjald á spyrnanda | Óbein aukaspyrna og gult spjald á spyrnanda |
| Rangur spyrnandi (ekki sá auðkenndi) | Óbein aukaspyrna og gult spjald (á rangan) | Óbein aukaspyrna og gult spjald (á rangan) |
| Markvörður og spyrnandi brjóta á sama tíma | Óbein aukaspyrna og gult spjald á spyrnanda | Spyrnan endurtekin og gult spjald á báða |

**15. grein - Innkast**

Innkast er dæmt mótherjum þess leikmanns sem síðast snertir boltann áður en hann fer allur yfir hliðarlínuna, hvort heldur með jörðu eða á lofti.

Mark verður ekki skorað beint úr innkasti:

* ef boltinn fer í mark mótherjanna er markspyrna dæmd.
* ef boltinn fer í mark innkastarans er hornspyrna dæmd.

**1. Framkvæmd**

Þegar kastarinn losar sig við boltann skal hann:

* standa og snúa að leikvellinum.
* hafa hluta af báðum fótum á hliðarlínunni eða á jörðu utan hennar.
* kasta boltanum með báðum höndum úr bakstöðu og fram yfir höfuð frá þeim stað þar sem boltinn fór út fyrir leikvöllinn.

Allir mótherjar verða að standa a.m.k. 2m frá þeim stað sem innkastið er tekið.

Boltinn er kominn í leik þegar hann er kominn inn á leikvöllinn. Ef boltinn snertir jörðina áður en hann kemur inn á leikvöllinn ber að láta sama liðið endurtaka innkastið frá sama stað. Ef innkastið er ekki tekið með réttum hætti er það endurtekið af liði mótherjanna.

Ef leikmaður sem tekur innkast með löglegum hætti kastar boltanum viljandi í mótherja í þeim tilgangi að leika boltanum aftur, en gerir það hvorki með ógætilegum, skeytingarlausum né heiftarlegum hætti skal dómarinn láta leikinn halda áfram.

Innkastarinn má ekki snerta boltann að nýju fyrr en hann hefur snert annan leikmann.

**2. Brot og refsiákvæði**

Ef boltinn er kominn í leik og leikmaðurinn sem tók innkastið snertir boltann aftur áður en hann hefur snert annan leikmann skal dæma óbeina aukaspyrnu, en ef hann handleikur boltann viljandi:

* skal dæma beina aukaspyrnu.
* skal dæma vítaspyrnu ef brotið átti sér stað innan vítateigs innkastarans, nema að markvörðurinn hafi kastað inn, en þá skal dæma óbeina aukaspyrnu.

Áminna ber mótherja sem truflar eða hindrar innkastarann með ólöglegum hætti (þ.m.t. ef hann færir nær þeim stað sem innkastið er tekið en 2m) fyrir óíþróttamannslega framkomu og dæma óbeina aukaspyrnu hafi innkastið verið tekið.

Ef innkastið er ekki tekið með löglegum hætti skal það endurtekið af liði mótherjanna.

**16. grein - Markspyrna**

Markspyrna er dæmd þegar boltinn fer allur yfir marklínuna, með jörðu eða á lofti, eftir að hafa síðast snert leikmann liðsins sem sækir, og mark er ekki skorað.

Skora má mark rakleitt úr markspyrnu, en eingöngu í mark mótherjanna. Ef boltinn fer út úr vítateignum og síðan beint í mark spyrnandans er mótherjunum dæmd hornspyrna.

**1. Framkvæmd**

* Boltinn skal vera kyrrstæður og spyrnt frá hvaða stað sem er innan markteigs varnarliðsins.
* Boltinn er kominn í leik þegar hann fer út fyrir vítateiginn.
* Mótherjar skulu vera utan vítateigs þar til boltinn er kominn í leik.

**2. Brot og refsiákvæði**

Ef boltinn fer ekki út fyrir vítateiginn eða er snertur af leikmanni áður en hann fer út fyrir vítateiginn ber að endurtaka spyrnuna.

Ef spyrnandinn snertir boltann aftur eftir að hann er kominn í leik, en áður en hann snertir annan leikmann, er dæmd óbein aukaspyrna, nema ef spyrnandinn handleikur boltann viljandi:

* er dæmd bein aukaspyrna.
* er dæmd vítaspyrna ef brotið á sér stað innan vítateigs spyrnandans, nema um sé að ræða markvörðinn, en þá er dæmd óbein aukaspyrna.

Ef mótherji, sem staddur er innan vítateigs þegar markspyrna er tekin, eða sem fer inn í vítateiginn áður en boltinn er kominn í leik, snertir boltann eða sækir að mótherja til þess að reyna að vinna boltann, áður boltinn hefur snert annan leikmann, skal spyrnan endurtekin.

Ef leikmaður fer inn í vítateiginn áður en boltinn er kominn í leik og brýtur á mótherja, eða mótherji á honum, skal spyrnan endurtekin, auk þess sem hinn brotlegi kann að vera áminntur eftir eðli brotsins.

Ef önnur brot eru framin á þessari lagagrein skal spyrnan endurtekin.

**17. grein - Hornspyrna**

Hornspyrna er dæmd þegar allur boltinn fer yfir marklínuna, með jörðu eða á lofti, eftir að hafa síðast snert leikmann varnarliðsins, og mark er ekki skorað.

Skora má mark rakleitt úr hornspyrnu, en eingöngu í mark mótherjanna. Ef boltinn fer rakleiðis í mark spyrnandans er liði mótherjanna dæmd hornspyrna.

**1. Framkvæmd**

* Boltinn skal vera innan hornbogans sem er nær staðnum þar sem boltinn fór yfir marklínuna.
* Boltinn skal vera kyrrstæður og vera spyrnt af leikmanni sóknarliðsins.
* Boltinn er kominn í leik þegar honum er spyrnt og hreyfist greinilega. Hann þarf ekki að fara út fyrir hornbogann.
* Hornfánastöngina má ekki hreyfa úr stað.
* Mótherjar skulu vera a.m.k. 9,15m frá hornboganum þar til boltinn er kominn í leik.

**2. Brot og refsiákvæði**

Ef spyrnandinn snertir boltann aftur eftir að boltinn er kominn í leik, áður en hann hefur snert annan leikmann er dæmd óbein aukaspyrna, nema ef spyrnandinn handleikur boltann viljandi:

* er dæmd bein aukaspyrna.
* er dæmd vítaspyrna ef brotið á sér stað innan vítateigs spyrnandans, nema um sé að ræða markvörðinn, en þá er dæmd óbein aukaspyrna.

Ef leikmaður, sem tekur hornspyrnu með löglegum hætti, spyrnir boltanum viljandi í mótherja í þeim tilgangi að fá boltann aftur, að því gefnu að það sé hvorki gert með ógætilegum, skeytingarlausum né heiftarlegum hætti, skal dómarinn leyfa leiknum að halda áfram.

Ef önnur brot eru framin á þessari lagagrein skal spyrnan endurtekin.